title: Tuho (sarjakuvahahmo)

text: Seuraavan kerran Tuho yritti Tuhon aikaa kaapatessaan Wolverinen ja pisti tämän taistelemaan Sapelihammasta vastaan siitä, kumpi saisi kunnian ratsastaa Kuolemana. Wolverine voitti taistelun käyttäen kaiken raivonsa ja taitonsa, sillä hän uskoi itse pystyvänsä päihittämään Tuhon aivopesun, ja lopettamaan kaiken.


title: Tuho (sarjakuvahahmo)

text: Tuho sitoi adamantiumin takaisin Wolverinen luihin ja ehdollisti tämän Kuolemaksi. Kuolemana Wolverine taisteli mm. Hulkia vastaan. Wolverinen ratsastus Kuolemana päättyi vasta, kun Ryhmä-X tuli väliin, ja Tajunta onnistui saamaan Wolverinen oikean persoonallisuuden pintaan. Lopullisesti aivopesu kuitenkin pähittyi vasta, kun Kyklooppi oli uhrannut henkensä.


title: Tuho (sarjakuvahahmo)

text: Myöhemmin Tuho koitti tehdä Gambiitista kuolemaa. Lisäksi hän keräsi myös Aurinkotulen (nälkä), Polariksen (rutto) ja Gatzerin (sota), mutta ystäviensä avulla he pääsivät Tuhon oteesta irti.


title: Tuho (sarjakuvahahmo)

text:
Tuho pystyy hallitsemaan jokaista erillistä solua kehossaan, joten hän voi muokata kehoaan haluamallaan tavalla.
Tuholla on käytössään muukalaisteknologiaa, mikä pitää hänet elossa vaikeammistakin koitoksista.Muinaiseksi egyptiksi Tuhon nimi kääntyy parhaiten muotoon (in zA bjn wr), joka tarkoittaa "Suuren Pahuuden Suojelusta".


title: Tea Karvinen

text: Tea Karvinen (s. 26. syyskuuta 1961) on suomalainen uutisvalokuvaaja ja entinen skeleton- eli mahakelkkailija.


title: Tea Karvinen

text: Karvinen aloitti mahakelkkailun vuonna 2001 asuessaan Yhdysvalloissa Salt Lake Cityssä. Karvisen paras arvokilpailusijoitus oli kahdestoista sija helmikuun 2004 EM-kilpailuista Altenbergistä, Saksasta. Maailmanmestaruuskilpailuissa Karvinen sijoittui yhdeksänneksitoista Naganossa 2003, 23:nneksi Königseessä 2004 ja 26:nneksi Altenbergissä 2008. Karvinen tavoitteli paikkaa Torinon olympialaisiin 2006, mutta hän oli ensimmäinen kilpailija, joka ei päässyt olympiakoneeseen mukaan, kun 15 parasta sai kisapaikan.


title: Tea Karvinen

text: Marraskuussa 2005 Karvinen erotettiin "Turku Skeleton Teamista" ja Suomen Bob- ja Skeletonliitosta, sillä hän oli Urheilulehden jutussa arvostellut liiton puheenjohtajaa Esa Haavistoa. Erottaminen merkitsi myös kilpailulisenssin menettämistä, eivätkä useimmat kelkkaradat päästä kelkkailijoita radalle ilman lisenssiä. Osapuolet sopivat sittemmin kiistansa.


title: Tea Karvinen

text: Karvinen lopetti skeletonuransa vuonna 2009.


title: Tea Karvinen

text: Vuonna 2017 Karvinen julkaisi Suomen kansallispuistoista kertovan kirjan "Kansallispuistot – maamme luonnon helmet" (ISBN 978-952-291-372-2).


title: Poika Vesanto

text: Eijo Ilmari ”Poika” Vesanto (20. lokakuuta 1908 Tampere – 4. joulukuuta 1950) oli suomalainen lehti- ja mainospiirtäjä, kuvittaja sekä sarjakuva- ja julistetaiteilija.


title: Poika Vesanto

text: Vesannon sarjakuvia olivat Aamulehden sunnuntailiitteessään tammikuusta 1931 julkaisema "Eetu ja Riku", jota Karjala-lehdessä julkaistiin nimellä "Eetun ja Rikun eriskummalliset seikkailut". Sarja ilmestyi myös oululaisessa Kalevassa. "Saku Sämpylä" alkoi ilmestyä Aamulehdessä ja Karjalassa tammikuussa 1932


title: Poika Vesanto

text: Muita Vesannon sarjoja olivat "Olli" sekä "Kapteeni ja Ville" Suomen Kuvalehdessä. Ilta-Sanomiin hän piirsi sarjakuvaa "Hippasen perhe" (1936–1937). Veli Giovannin huomattua Vesannon kyvyt tämä pääsi 1932 Otavan mainostaiteilijaksi. Otavassa hän pääsi kuvittamaan Suomen Kuvalehden lisäksi Pilajuttuja ja piirroksia, Kalle Viksaria ja Joulukärpästä.


title: Poika Vesanto

text: Vesanto teki lukuisia kirjankansia sekä suuren määrän kansia eri lehtiin (ks. Kimmo) ja kirjoihin (ks. Punainen neilikka). Aikansa tuotteliaimpiin piirtäjiin kuulunut Vesanto piirsi myös näyttäviä julisteita etenkin Otavalle.


title: Poika Vesanto

text: Vesannon elämäntyötä esittelevä näyttely oli esillä Tampereen Mediamuseo Rupriikissa 21.2.–29.3.2009. Näyttelyn yhteydessä julkaistiin näyttelyluettelo "Poika Vesanto – Käyttökuvan mestari". Näyttely kiersi sen jälkeen eri puolilla Suomea.


title: Poika Vesanto

text: Kuvituksia ja sarjakuvia


title: Sadetanssi (yhtye)

text: Sadetanssi on suomalainen pop-yhtye. Sen ensimmäinen albumi oli "Laihoilla hartioilla", joka julkaistiin vuonna 2003. Levyä tehtiin lähes kolme vuotta. Siltä julkaistiin singleinä kappaleet "Kultainen lusikka", "Ei näillä leveyksillä" ja "Kuvasi kaltainen". Yhtyeen toinen albumi, "Suuria satuja" julkaistiin 6. lokakuuta 2004. Sadetanssin jäsenet ovat maininneet levyn tärkeimmiksi innoittajiksi Kentin, Musen, Queenin ja Ultra Bran. Kolmas levy, "Voitolla", julkaistiin maaliskuussa 2006. Elokuussa 2006 yhtye ilmoitti kotisivuillaan kitaristi Mikko Ruuttusen jättävän yhtyeen ja Sadetanssin kokonaisuudessaan siirtyvän tauolle toistaiseksi. Viimeinen keikka soitettiin Helsingin Semifinalissa 20.10.2006 ja se oli loppuunmyyty.


title: Sadetanssi

text: Sadetanssi on seremoniallista tanssia, jonka tarkoituksena on luoda sadetta sadon onnistumisen takaamiseksi.


title: Sadetanssi

text: Sadetanssi tunnetaan monista kulttuureista Muinaisesta Egyptistä joihinkin Amerikan intiaaniheimoihin ja jopa vielä 1900-luvulla Balkanilla rituaalina, joka tunnetaan nimellä Paparuda Romaniassa. Monet intiaaniheimoista vielä nykyäänkin suorittavat rituaalia, jossa käytetään vain siihen tarkoitukseen suunniteltuja koruja ja päähineitä


title: Emi

text: Emi tarkoittaa koppisiemenisten kasvien naaraspuolisia siitoslehtiä. Emi muodostuu yhdestä tai useammasta emilehdestä. Emin alempi, paisunut osa eli "sikiäin" sisältää yhden tai useampia onteloita, joiden sisällä ovat siemenaiheet. Yläosa on muodostunut "luotiksi", joka ottaa vastaan siitepölyhiukkaset ja valmistaa niille kasvualustan. Luotin ja sikiäimen välillä voi olla lyhyempi tai pidempi "vartalo".


title: Emi

text: Vastaava koiraspuolinen siitoslehti on hede. "Yksikotisilla" kasveilla on samalla kasviyksilöllä sekä heteitä että emejä, usein samassa kukassakin, "kaksikotisilla" kasvilajeilla taas heteet ja emit ovat eri kasviyksilöissä. Saman kukan emit yhdessä muodostavat "emiön".


title: Emi

text: Paljassiemenisillä kasveilla kuten havupuilla on varsinaisten emien asemesta vain yksinkertaisia emilehtiä. Niissä ei ole sikiäintä, vaan siemenaiheet ovat emilehden pinnalla paljaina.


title: Bambarat

text: Bambarat (myös bamanat) ovat mande- eli mandingoryhmään kuuluva kansa Malin länsi- ja keskiosissa, Norsunluurannikolla, Guineassa ja Gambiassa. Pieniä bambararyhmiä elää myös Burkina Fasossa ja Senegalissa. He puhuvat mandelaisiin kieliin kuuluvaa bambaraa ja osa myös ranskaa. Ulkonäöltään bambarat ovat negridejä. Yli 70 % heistä on sunnalaisia muslimeja ja loput harjoittavat perinteistä uskontoa. Bambaroita arvioidaan olevan lähes neljä miljoonaa henkeä, joista valtaosa asuu Malissa. Asutus on keskittynyt Nigerin yläjuoksun ja sen sivujokien varrelle.


title: Bambarat

text: Bambaroiden lähisukukansoja ovat mandekieliä puhuvat malinket, djulat ja soninket. Heidän esi-isänsä asuivat keskiaikaisen Malin valtakunnan itäosassa. Kansan omakielinen nimi on "bamana". Nimitys "bambara" (”uskoton”, ”vääräuskoinen”) juontuu siitä, että he vastustivat sitkeästi muslimien käännyttämisyrityksiä.


title: Bambarat

text: Erilliseksi kansaksi bambarat muodostuivat 1600-luvulla syntyneessä Segun valtakunnassa, josta myöhemmin irtautui Kaarta ja joukko muita pikkuvaltioita. Islam levisi alueelle vasta 1800-luvun puolivälistä lähtien. Siirtomaa-aikana bambarat muodostivat huomattavan osan Ranskan armeijan alkuasukasjoukoista (Tirailleurs Sénégalais). Nykyään he ovat Malin pääkansallisuus, jonka kieltä ymmärtää noin 80 % maan väestöstä.


title: Bambarat

text: Kansan pääelinkeino on maanviljely. Tärkeimmät viljelykasvit ovat hirssi, riisi, maissi, tomaatit, kurpitsat, vesimelonit ja mausteet. Myyntiin kasvatetaan puuvillaa ja maapähkinää. Lisäksi harjoitetaan karjanhoitoa. Käsityöammatteja ovat metallin käsittely, saviastioiden ja korujen valmistus sekä kehrääminen ja kankaiden kutominen.


title: Bambarat

text: Perinteisiä asumuksia ovat savesta valmistettu sudanilaistyyppinen pyöreä ja olkikattoinen maja tai Saharan liepeillä neliskulmainen ja tasakattoinen talo. Miesten perinteinen vaatetus koostuu lyhyistä housuista, hihattomasta paidasta ja puuvillaisesta vinoneliön muotoisesta päähineestä. Naiset ovat kuuluisia liskoja, kilpikonnia ja krokotiileja esittävillä abstrakteilla kuvioilla koristelluista puvuistaan. Nykyään suuri osa kansasta asuu kaupungeissa ja käyttää eurooppalaisia vaatteita. Ruokavalio käsittää liha-, vihannes, ja kalakastikkeilla maustettuja puuroja. Juomia ovat olut ja palmuviini.


title: Bambarat

text: Perinteiseen yhteiskuntarakenteeseen kuuluvat endogamiset sukuyhteisöt sekä kastijärjestelmä, jonka huipulla ovat maanviljelijät ja soturit. Kuuluisia ylhäisiä sukuja ovat Keita ja Traoré. Sukulaisuussuhteet ovat patrilineaarisia ja avioliitto virilokaalinen (vaimo muuttaa miehen luokse). Moniavioisuus on yleistä. Kyläyhteisöä hallitsee kylän perustajasuvun vanhimman miehen johtama neuvosto. Initiaatioriitin läpikäyneet miehet muodostavat salaseuroja.


title: Bambarat

text: Bambaroiden perinteinen uskonto käsittää esi-isien palvontaa, myyttejä, magiaa ja naamioriittejä. Polyteistista jumalolentojen kokonaisuutta johtaa veden jumala Faro. Rikkaaseen kansanperinteeseen kuuluu vaeltavien griot-laulajien esittämä eepos sekä satuja, lauluja, tansseja ja sanontoja. Bambaran kirjakieli luotiin 1960-luvulla ja ensimmäinen kaunokirjallinen teos ilmestyi vuonna 1977.


title: Tasanko

text: Tasanko on laaja, suhteellisen yhtenäinen tasainen alue. Tyypillisiä tasankoja ovat preeria ja savanni. Tasankoja peittää useimmiten ruohikko tai matala pensaikko. Jokien varsille kehittyy joskus jopa laajojakin tulvatasankoja.


title: Tasanko

text: Suomessa vuodesta 1925 käytössä olleen J. G. Granön määritelmän mukaan tasanko on alue, jonka korkeusvaihtelut ovat pienempiä kuin 5 metriä. Tasanko on siis eri asia kuin lakeus, jossa korkeuserot ovat yli 5, mutta alle 10 metriä.


title: Tasanko

text: Osa tasangoista on ympäristöään ylempänä, osa alempana. Ylätasangot syntyvät, kun kukkuloiden tai vuorten huiput kuluvat eroosion takia. Alaville mailla tasankoja syntyy, kun vesi, jää tai tuuli kerrostavat sedimenttejä. Laavakenttien jähmettyessä voi syntyä sekä ylä- että alatasankoja.


title: Jeff Pain

text: Jeff Pain (s. 14. joulukuuta 1970 Anchorage, Alaska) on kanadalainen skeleton- eli mahakelkkailija.


title: Jeff Pain

text: Hän on voittanut lajin maailmanmestaruuden kaksi kertaa: vuosina 2003 ja 2005. Salt Lake Cityn olympialaisissa 2002 hän sijoittui kuudenneksi ja Torinossa 2006 saavutti olympiahopeaa maanmiehensä Duff Gibsonin jälkeen.


title: Jeff Pain

text: Pain kilpaili aluksi rattikelkkailussa mutta vaihtoi vuonna 1996 lajikseen skeletonin. Hän on 193 senttimetriä pitkä ja painaa 90 kilogrammaa.


title: Berberit

text: Berberit tai amazighit tai amazighilaiset (berberiksi ⵉⵎⴰⵣⵉⵖⴻⵏ, "imazighen") ovat Pohjois-Afrikan afroaasialaiseen kieliryhmään (esim. arabiankieliset) kuuluvaa kantaväestöä. Nimitys berberit juontuu antiikin kreikan kielen sanasta "Barbaros", joka merkitsee ’vierasta’ tai ’ulkopuolista’. Heitä elää Egyptistä Marokkoon ulottuvalla alueella, mutta valtaosa elää Atlasvuorilla Marokossa ja Algeriassa. Berberit voidaan jakaa useisiin eri alaryhmiin. Berbereitä on arviolta 15 miljoonaa.


title: Berberit

text: Berberit ovat tunnetuista kansoista Pohjois-Afrikassa kaikkein vanhimpia. Berbereiden esi-isät tulivat Pohjois-Afrikkaan noin 5 000 vuotta sitten. Vuoteen 250 eaa. mennessä berberit olivat perustaneet kolme kuningaskuntaa nykyisten Tunisian, Marokon ja Algerian alueille. Nämä kuningaskunnat yhdistyivät vuonna 203 eaa. Berberien kuningaskunnat kävivät sotaa Karthagoa vastaan. Numidiaa hallinnut berberikuningas Masinissa liittoutui Rooman valtakunnan kanssa. Kuningas Masinissa myös pakotti monet berberit jättämään kiertelevän elämäntapansa ja asettumaan aloilleen. Masinissan johdolla Numidiasta tuli vahva kuningaskunta, joka kuitenkin hajosi hänen kuolemansa jälkeen vuonna 148 eaa. Kuningas Juba I yhdisti 85–46 eaa. berberit uudelleen, mutta hänet syrjäytti Rooman Julius Caesar.


title: Berberit

text: Arabien maahantunkeutuminen alkoi 640-luvulla ja berberit kääntyivät valloittajien tuomaan islamin uskoon. Arabien maahanhyökkäyksen takia monet berberit muuttivat pois rannikoilta sisämaan vuoristoihin ja aavikoille. Suuri osa myös sulautui arabiväestöön.


title: Berberit

text: Vuonna 1054 syntyi Almoravidien berberidynastia nykyisten Länsi-Saharan ja Etelä-Marokon alueelle. Vuoteen 1069 Almoravidit olivat valloittaneet koko Marokon ja vuonna 1086 he hyökkäsivät Espanjan eteläosiin, jonka pääosan he valloittivat vuoteen 1106 mennessä. 1147 syntyi toinen berberidynastia nimeltä Almohadit. Vuoteen 1150 mennessä he valloittivat Almoravidien alueet Espanjan mukaan lukien. Almohadien suurvalta hajosi vuonna 1269. Almohadit ja Almoravidit tulivat tunnetuiksi maureina, joita ei tule sekoittaa nykypäivän maureihin.


title: Berberit

text: Eurooppalaiset valtiot alistivat koko Pohjois-Afrikan vuoteen 1914 mennessä, mutta berberit tekivät vastarintaa Pohjois-Marokossa heimopäällikkö Abd el-Krimin johdolla vuosina 1920–1926 käydyssä Rifin sodassa. Samaan aikaan itsenäistyi lyhytaikaiseksi jäänyt Rifin tasavalta, jonka päämiehenä el-Krim toimi. Pohjois-Afrikka vapautui siirtomaavallasta 1960-luvulla.


title: Berberit

text: Monissa Pohjois-Afrikan valtioissa berbereitä kohdellaan toisen luokan kansalaisina hallitsevia arabeja huonompina. Esimerkiksi Algeriassa arabiasta tehtiin maan ainoa virallinen kieli vuonna 1990 ja berberikielten puhuminen tehtiin laittomaksi. Kiivailla mielenosoituksilla painostettuina Marokko ja Algeria antoivat kuitenkin berberikielille aseman maiden toisena kielenä vuonna 1994. Monet berberit ovat muuttaneet etenkin Marokosta ja Algeriasta Eurooppaan, eritoten Ranskaan.


title: Berberit

text: Berberien elämäntavat vaihtelevat suuresti riippuen ryhmästä, mutta suurin osa heistä on maanviljelijöitä. He kasvattavat muun muassa ohraa, oliiveja, kurpitsoja ja viiniköynnöksiä. Lisäksi peruna ja omenat ovat vallanneet alaa 1980-luvulta lähtien. Kotieläiminä pidetään lehmiä, lampaita, hevosia, vuohia ja kameleita. Osa berbereistä viettää paimentolaistyylistä elämää liikkuen karjansa mukana laidunalueelta toiselle. Heilläkin on kuitenkin yleensä kiinteä asuinpaikka. Naiset hoitavat yleensä kotityöt miesten työskennellessä peloilla ja rakentaen taloja.


title: Berberit

text: Rannikkoalueiden berberit elävät arabien tapaan ja ovat sulautuneet näihin voimakkaasti. Syrjäisemmillä seuduilla berberien oma yhteiskuntajärjestelmä on kuitenkin säilynyt. Monissa kylissä miehet kokoontuvat edelleen päättämään paikallisista asioista. Ennen tällaisissa kokouksissa päätettiin myös hallintoon ja lakiin liittyvistä kysymyksistä. Eteläisten berberien yhteiskunnan yläluokan muodostavat oman väittämänsä mukaan islamin uskonnon perustajasta, profeetta Muhammedista polveutuvat. Keskiluokan muodostavat niin sanotut valkoiset berberit ja alaluokan mustat afrikkalaiset eli "haratinit". Berberinaisilla on perinteisesti ollut enemmän vapauksia ja valtaa kuin arabinaisilla. Monet heistä käyvät kauppaa markkinoilla ja hoitavat itse oman taloutensa. Vanhemmat järjestävät yleensä naimisiin menot. Berberitytöt avioituvat tavallisimmin 15- tai 16-vuotiaina. Järjestetyssä avioliitossa parilla on aikaa erota pari viikkoa, ja jos ero tapahtuu tällöin, on pari vapaa etsimään mieleisensä puolison.


title: Jorubat

text: Jorubat on kansa Nigerian lounaisosassa ja Beninissä Afrikassa, johon kuuluu noin 43 miljoonaa henkeä. He muodostavat noin 21 prosenttia Nigerian väestöstä ja ovat siten maan suurin etninen ryhmä. Lounais-Nigerian lisäksi merkittäviä jorubayhteisöjä on Beninissä, Togossa, Sierra Leonessa, Kuubassa ja Brasiliassa. Jorubat harjoittavat maanviljelyä, karjanhoitoa ja kauppaa.


title: Jorubat

text: Joruban kieli on yksi Nigerian neljästä pääkielestä yhdessä paikallisten hausan ja igbon sekä siirtomaa-ajalta periytyvän englannin kanssa.


title: Gregor Stähli

text: Gregor Stähli (s. 28. helmikuuta 1968) on sveitsiläinen skeleton- eli mahakelkkailija.


title: Gregor Stähli

text: Stähli aloitti kelkkailun vuonna 1989. Hän voitti lajin maailmanmestaruuden vuonna 1994 Altenbergissä. Lisäksi hän on saavuttanut urallaan kolme MM-hopeaa ja kaksi MM-pronssia, kaksi EM-hopeaa sekä pronssimitalin Salt Lake Cityn olympialaisissa 2002 ja Torinon olympialaisissa 2006.


title: Gregor Stähli

text: Stähli on 180 senttimetriä pitkä ja painaa 75 kilogrammaa.


title: Sothot

text: Sothot on suuri ryhmä keskenään sukua olevia, bantukieliä puhuvia kansoja Afrikan eteläosassa, varsinkin Lesothossa ja läheisillä Etelä-Afrikan tasavallan alueilla. Siihen kuuluu noin 5 miljoonaa henkeä, jotka pääosin maanviljelijöitä ja karjanhoitajia.


title: Tswanat

text: Tswanat on bantukieltä puhuva kansa Botswanassa ja sen lähialueella Etelä-Afrikassa. Kahdeksan alkuheimoa, jotka aikaisemmin elivät alueella olleen kuningaskunnan sisällä. Noin 3 miljoonasta hengestä suurin osa on maanviljelijöitä ja karjanhoitajia.


title: Ndebelet

text: Ndebelet (Zimbabwen ndebeleksi: amaNdebele, käytetty myös nimeä matabelet) on bantukieltä puhuva kansanryhmä Zimbabwessa. He saavat toimeentulonsa pääasiassa karjanhoidosta ja maissinviljelystä, mutta monet ovat myös ansiotyössä kaupungeissa. Ndebelillä oli kuningaskunta Limpopojoen pohjoispuolella vuosina 1837–1893.


title: Ndebelet

text: Britit tuhosivat Ndebele-kuningaskunnan ensimmäisessä matabelesodassa ja valtasivat sen pääkaupungin Bulawayon. Viimeinen kuningas Lobengula kuoli sairauteen sodan aikana. Ndebelet nousivat vielä brittejä vastaan toisessa matabelesodassa 1896.


title: Ndebelet

text: Vuosina 1983–84 Zimbabwen armeija terrorisoi Matabelemaata, josta oli muodostunut Robert Mugaben hallinnon vastustuksen keskus.


title: Lucky Dube

text: Lucky Philip Dube (3. elokuuta 1964, Johannesburg – 18. lokakuuta 2007, Johannesburg) oli eteläafrikkalainen reggaemuusikko. Hän soitti aluksi mbaqanga-musiikkia mm. Skyway- ja The Love Brothers -yhtyeiden kanssa. Hän siirtyi reggaeen 1980-luvulla ja julkaisi ensimmäisen reggaealbuminsa vuonna 1984. Dube julkaisi kaikkiaan yli kaksikymmentä albumia.


title: Lucky Dube

text: Dube kritisoi uransa alkuvaiheissa apartheid-hallintoa.


title: Lucky Dube

text: Pitkän uransa aikana Dube ehti levyttää sekä zuluksi, englanniksi että afrikaansiksi. Hänen henkilökohtaisia suosikkiartistejaan ja -yhtyeitään olivat Toto, Bruce Hornsby ja Aerosmith.


title: Lucky Dube

text: Lucky Dube esiintyi Johannesburgin Live 8 -konsertissa heinäkuussa 2005. Hän kuoli henkirikoksen uhrina vuonna 2007; samassa kaupungissa oli 4. huhtikuuta 2004 ryöstömurhattu toinen afrikkalaisen musiikin legenda, Gito Baloi.


title: Lucky Dube

text: Vuonna 2009 kolme miestä – Sifiso Mhlanga, Julius Gxowa ja Mbuti Mabe – tuomittiin elinkautisiin osallisuudestaan Duben murhaan. Laulaja oli joutunut Mhlangan ampumaksi epäonnistuneen autovarkauden yhteydessä.


title: Mahlathini

text: Simon "Mahlathini" Nkabinde (1938 Newcastle, Etelä-Afrikka - 29. kesäkuuta 1999 Johannesburg) oli eteläafrikkalainen mbaqanga-musiikin laulaja. Hän aloitti laulamisen nuorena laulamalla muun muassa häissä. Myöhemmin hän teki musiikkia muun muassa yhdessä The Mahotella Queens -yhtyeen kanssa. Mahlathinillä oli kutsumanimi "Soweton leijona".


title: Jimmy Shea

text: James Edmund "Jimmy" (tai "Jim") Shea Jr. (s. 10. kesäkuuta 1968 West Hartford, Connecticut, Yhdysvallat) on yhdysvaltalainen skeleton- eli mahakelkkailija.


title: Jimmy Shea

text: Shea voitti skeletonissa kultaa Salt Lake Cityn talviolympialaisissa 2002 ja maailmanmestaruuden vuonna 1998 Altenbergissä. Lisäksi hänellä on MM-hopea ja -pronssi.


title: Jimmy Shea

text: Shea on olympiaedustaja kolmannessa polvessa. Hänen isoisänsä Jack Shea voitti kaksi kultamitalia vuoden 1932 talviolympialaisten pikaluistelussa, ja isänsä Jim Shea kilpaili hiihdossa ja yhdistetyssä vuoden 1964 kisoissa. Jimmy Shea vannoi talviolympialaisten 2002 avajaisissa olympiavalan, kuten teki myös hänen isoisänsä vuoden 1932 kisoissa.


title: Andrea del Sarto

text: Andrea del Sarto alun perin Andrea d’Agnolo, (16. heinäkuuta 1486 Firenze − ennen 29. syyskuuta 1530 Firenze) oli italialainen renessanssin taidemaalari ja Firenzen täysrenessanssin pääedustajia, joka ennakoi manierismia. Häntä kutsuttiin nimellä "sanza errori" (virheetön).


title: Andrea del Sarto

text: Andrea del Sarto käytti maalauksissaan plastista muotoa korostavaa valohämyä. Sarto kuvasi taulumaalauksissaan madonna-aiheita, kuten "Madonna delle Arpie" 1517 Uffizissa. Tuotantoon kuuluu myös eeppisistä aiheista maalattuja freskoja sekä muotokuvia, joiden tyyli viittaa jo barokkiin.


title: Duff Gibson

text: Duff Gibson (s. 11. elokuuta 1966 Toronto, Ontario, Kanada) on kanadalainen skeleton- eli mahakelkkailija.


title: Duff Gibson

text: Ennen mahakelkkailu-uraansa Gibson kilpaili pikaluistelussa, ja vuonna 1995 rattikelkkajoukkueen jarrumiehenä. Hän vaihtoi skeletoniin vuonna 1998, kun sai tietää lajin olevan 2002 talviolympialaisten ohjelmassa. Hän on skeletonin maailmanmestari vuodelta 2004. Vuonna 2005 hän sijoittui MM-pronssille. 2006 Torinon olympialaisissa Gibson voitti skeletonissa olympiakultaa. Voittonsa myötä hänestä tuli, 39-vuotiaana, talviolympialaisten historian vanhin henkilökohtaisten lajien kultamitalisti. Ampumahiihtäjä Ole Einar Bjørndalen ohitti hänet Sotšissa 2014 voittaessaan kultaa 40-vuotiaana.


title: Duff Gibson

text: Siviiliammatiltaan Gibson on palomies. Hän on 185 senttimetriä pitkä.


title: Wolfgang Schneiderhan

text: Wolfgang Eduard Schneiderhan (28. toukokuuta 1915 Wien – 18. toukokuuta 2002 Wien) oli itävaltalainen viulisti.


title: Wolfgang Schneiderhan

text: Wolfgang Schneiderhan syntyi Wienissä Itävallassa. Hän opiskeli viulunsoittoa Otakar Ševčíkin johdolla Tšekissä, ja Julius Winklerin kanssa Wienissä. Hän asui Englannissa vuosina 1929–1932 ja esiintyi laulajien, esimerkiksi Maria Jeritzan, Fjodor Šaljapinin, Jan Kiepuran ja Paul Robesonin, kanssa. Itävaltaan palattuaan hän johti Wienin sinfoniaorkesteria vuodesta 1933, kunnes siirtyi johtamaan Wienin filharmonikkoja vuosiksi 1937–1951.


title: Wolfgang Schneiderhan

text: Vuonna 1937 hän perusti nimeään kantavan Schneiderhan-kvartetin, jonka hän lakkautti jättäessään filharmonikot vuonna 1951 voidakseen keskittyä soolouraansa. Hän opetti vuosina 1938–1956 Universität Salzburg Mozarteumissa ja liittyi vuonna 1940 Saksan kansallissosialistiseen työväenpuolueeseen ja esiintyi kvartettinsa kanssa yksityiskonsertissa Wienin gauleiterin Baldur von Schirachin kotona vuonna 1942.


title: Wolfgang Schneiderhan

text:
Viulisti Georg Kulenkampffin kuoltua vuonna 1948 Schneiderhan otti hänen paikkansa pianotriossa, jonka muut jäsenet olivat pianisti Edwin Fischer ja sellisti Enrico Mainardi.
Vuodesta 1949 Schneiderhan opetti myös Luzernin konservatoriossa, jossa hän perusti yhdessä oppilaansa Rudolf Baumgartnerin kanssa Festival Strings Lucerne -kamariorkesterin vuonna 1956.


title: Wolfgang Schneiderhan

text: Wolfgang Schneiderhan oli naimisissa laulaja Irmgard Seefriedin kanssa vuodesta 1948 vaimon kuolemaan vuonna 1988 asti; he kasvattivat kolme tytärtä. Schneiderhan kuoli synnyinkaupungissaan Wienissä 86-vuotiaana.


title: Suhoi

text:
Suhoi (Сухой) on venäläinen lentokoneiden valmistaja. Yhtiön pääkonttori on Moskovassa.
Suhoi on osa Moskovan pörssissä noteeratun sotilas- ja siviili-ilmailukosernia OAK:ta.


title: Suhoi

text: Yhtiön perusti Pavel Suhoi vuonna 1939. Hän nousi johtavaksi hävittäjälentokoneiden suunnittelijaksi vain pari vuotta vuoden 1937 Stalinin puhdistusten jälkeen. Puhdistukset olivat vieneet monet aiemmat lentokonesuunnittelijat muutaman vuoden ajaksi insinöörityöleireille, joissa heidän työn tuloksensa näyttivät paranevan. Suhoin uusi suunnittelutoimisto sai koodin OKB-51, jolla nimellä se toimi Neuvostoliiton loppuun asti.


title: Suhoi

text:
Ensimmäinen Suhoin suunnittelemista lentokoneista oli Suhoi Su-2, joka oli myös ainoa Suhoin malli joka palveli toisessa maailmansodassa.
Suhoi OKB avattiin uudelleen Stalinin kuoleman jälkeen 1953 ja se alkoi suunnitella uutta etulinjan hävittäjää. Suhoi Su-7 oli pettymys hävittäjänä ja vain pieni määrä valmistettiin. Kone poistettiin käytöstä 1965.
Su-7 suunniteltiin uudelleen hävittäjäpommittajaksi nimellä Su-7B korvaamaan Iljušin Il-10 ja siitä tulikin Neuvostoliiton merkittävin kone tässä roolissa 1960-luvulla.


title: Suhoi

text: Edelleenkehitetty Suhoi Su-9 oli torjuntahävittäjänä yhtä hyvä kuin MiG-21 ja sitä valmistettiin 1100 Neuvostoliiton ilmapuolustuksen käyttöön. Jatkokehitelmä oli Suhoi Su-11, jota valmistettiin 108 koneyksilön verran.


title: Suhoi

text: Suhoi Su-15 kehittiin torjumaan korkealla lentäviä B-52-pommikoneita, U-2-tiedustelukoneita ja V-pommittajia. Kone otettiin käyttöön 1965 ja viimeiset poistettiin käytöstä Ukrainassa 1996.


title: Suhoi

text: Suhoi Su-24 suunniteltiin aluksi jokasään pommittajaksi täsmäiskuihin pistemaaleja vastaan. Myöhemmin vaatimuksia tarkennettiin siten että koneessa oli oltava lyhyt lentoonlähtö/lasku ja mahdollisuus yliääninopeuteen matalissa korkeuksissa ilmapuolustuksen läpäisemiseksi. Su-24 on kääntyväsiipinen, mihin katsotaan vaikuttaneen Yhdysvaltain F-111:n. Kone tuli käyttöön 1975 ja korvasi Su-7B:n.


title: Suhoi

text: Suhoi Su-25 suunniteltiin puhdasveriseksi raskaasti panssaroiduksi maataistelukoneeksi maavoimien lähi-ilmatukeen toisen maailmansodan šturmovikin tapaan.


title: Suhoi

text: Suhoi Su-27 suunniteltiin pitkän matkan raskashävittäjäksi vastaamaan Yhdysvaltain F-14 ja F-15-koneita. Malli on ollut pitkän jatkukehityksen kohteena ja siitä on kehitetty mm. tukialusversio Suhoi Su-33 ja hävittäjäpommittaja Suhoi Su-34 korvaamaan Su-24.


title: Suhoi

text: Vuonna 2007 Suhoin toimitusjohtajana toimii Mihail Pogosjan.


title: Suhoi

text: Nykyisin Venäjän ilmavoimat käyttää Suhoi-tyyppejä Su-27, Su-30, Su-24, Su-25, Su-24M ja laivasto Su-33 ja Su-25-malleja lentotukialuksellaan. Suhoi-koneita on viety myös Intiaan, Kiinaan, Puolaan, Pohjois-Koreaan, Vietnamiin, arabimaihin, Malesiaan ja moniin pienempiin sosialistisesti suuntautuneihin maihin ja maihin, joissa länsihävittäjissä yleisesti käytetyt israelilaiset komponentit ovat kauppasaarrossa. Jo 1980-luvulla Neuvostoliitto myi mm. Intiaan uudempia Suhoi-hävittäjiä kuin mitä sen omat ilmavoimat saivat käyttöön. Su-26, Su-29 ja Su-31 ovat suosittuja taitolentokoneita.


title: Suhoi

text: Suhoi joutui 4. elokuuta 2006 Yhdysvaltain julistamaan kauppasaartoon kuuden muun yrityksen kanssa Venäjän myytyä Iranille ilmatorjuntaohjuksia. Tämä vaikutti etenkin siviilihankkeisiin (Superjet 100). Kauppasaarto purettiin 19. marraskuuta 2006.


title: Suhoi

text: Suhoin uusi 60–95-paikkaisten matkustajakoneiden sarja on nimeltään Suhoi Superjet 100.


title: Jan van Scorel

text: Jan van Scorel (1495, Schoorl – 6. joulukuuta 1562, Utrecht) oli hollantilainen renessanssimaalari. Hän oli opettajansa Jan Mabusen ohella eniten Italiasta vaikutteita saanut taidemaalari omana aikanaan. Hän toimi myös arkkitehtinä, insinöörinä, muusikkona ja runoilijana.


title: Timo Kahilainen

text: Timo Eero Kahilainen (s. 1963) on suomalainen muusikko, näyttelijä, tuottaja ja käsikirjoittaja.


title: Timo Kahilainen

text: Kahilainen tunnetaan parhaiten "Kummeli"-huumoriohjelmasta. Koulutukseltaan hän on luokanopettaja. Hänet valittiin Kangasalan lukion kunniaylioppilaaksi 2006. Hän pääsi sieltä ylioppilaaksi 1983 ja valmistui opettajaksi vuonna 1991.


title: Timo Kahilainen

text: Kahilainen on toiminut Salmela Komitea -yhtyeen kosketinsoittajana ja lauluntekijänä.


title: Timo Kahilainen

text: Timo Kahilainen on Heikki Vihisen kanssa käsikirjoittanut näytelmiä; Tampereen Teatteriin komedian "Saunailta" (2001) ja farssin "Alivuokralainen" (2003), musiikkinäytelmän "Kalliolle kukkulalle" (2008) Pyynikin kesäteatterille sekä Tampereen Työväen Teatteriin farssin "Maailmanlopun hautaustoimisto" (2011). Yhdessä Heikki Vihisen kanssa Kahilainen on käsikirjoittanut myös Kummeli-ryhmän elokuvat "Kummeli Kultakuume" (1997), "Kummelin Jackpot" (2006) sekä "Kummeli Alivuokralainen" (2008), joka perustuu edellä mainittuun näytelmään. Viidennessä Kummeli-elokuvassa, "Kummeli V:ssä" (2014) käsikirjoittamassa oli heidän lisäkseen Heikki Silvennoinen.


title: Timo Kahilainen

text: Timo Kahilainen omistaa oman tuotantoyhtiön Jackpot Films Oy (tunnettu aikaisemmin nimellä Kanta-Hämeen Mainospellet Oy). Heikki Silvennoisen kanssa Kahilainen omistaa "Kummeli"-tuotantojen takana olevan Porkkana Ryhmä Oy.


title: Timo Kahilainen

text: Kahilaisen ensimmäinen virallinen ohjaustyö on "Kummeli V" -elokuvan "Mahtava Making of" -mainosfilmi.


title: Maukka Perusjätkä

text: Maukka Perusjätkä (oik. Mauri Airta, s. 22. heinäkuuta 1961 Helsinki) on suomalainen rock-muusikko, joka tuli tunnetuksi uuden aallon musiikillaan 1970-luvun lopussa. Kill Cityssä vaikuttanut Maukka Perusjätkä muistetaan myös ensimmäisen punk-kauden edustajana, vaikka hän ei ole koskaan itseään punkiksi mieltänytkään.


title: Maukka Perusjätkä

text: Maukka Perusjätkän tunnetuin kappale on 1979 julkaistu "Säpinää", jonka introssa kuullaan moottorisahan ääntä. Partner-merkkinen moottorisaha kuuluu Maukka Perusjätkän lavarekvisiittaankin. Myös 1980 julkaistu "Vaatteet (on mun aatteet)" oli suuri hitti ja kesän diskosuosikki.


title: Maukka Perusjätkä

text: Suomalaisessa nuorisoelokuvassa "Täältä tullaan, elämä!" kuultiin kappaleet "Herneenpalot", "Säpinää" ja Ralf Örnin laulama "Se on meidän". Ralf Örn oli Maukka Perusjätkän yhteistyökumppani. Muita yhteistyökumppaneita ovat olleet muun muassa Michael Monroe (saksofoni), Andy McCoy (kitara "Ennen kolmatta maailmansotaa" -levyllä), Esa Pulliainen (kitara), ja Kaija Koo (taustalaulu useilla kappaleilla).


title: Maukka Perusjätkä

text: Mauri Airta esitti elokuvassa "Nousukausi" Ilpo Heinon vankilatoveria.


title: Maukka Perusjätkä

text: Mauri Airta on koulutukseltaan sähköasentaja. Hän asuu Nurmijärvellä ja työskentelee sähköalan projektijohtajana ja harrastaa nuorten jalkapallovalmennusta.


title: Maukka Perusjätkä

text: Maukka Perusjätkän ensimmäinen albumi "Säpinää" julkaistiin vuonna 1979. Ralf Örn suunnitteli Mauri Airtalle Maukka Perusjätkä -brändin ja tuotti, sävelsi sekä sanoitti Maukka Perusjätkä -levyt "Säpinää" (1979), "Ennen kolmatta maailmansotaa" (1980) ja "Koiranpennut" (1981). Örn myös lauloi jokaisella levyllä muutaman kappaleen.


title: Maukka Perusjätkä

text: Maukka Perusjätkän ensimmäinen kokoonpano oli nimeltään Maukka & Nahkatakit. Sen kappale "Kun sä tuomitset mut" oli mukana vuoden 1979 "Hilselp":llä. Ensimmäinen albumi tehtiin nimellä Maukka Perusjätkä Ja Sota Apatiaa Vastaan. Sitä seurasi levytyksiä kokoonpanolla Maukka Perusjätkä ja Ralf Örn Pop. Tämän lisäksi nimellä Maukka & Vallilan vangit ilmestyi single "Oletko koskaan nähnyt traktoria" vuonna 1980. Maukka & Ile's disko (jonka Ile oli Ilkka Vainio) julkaisi albumin "Asiat kuntoon" vuonna 1982. Vuonna 2004 julkaistiin Poptorin kokoelma "Hyvät, pahat ja parhaat". Maukka Perusjätkä on artistina Raivopäät feat. Friends -albumilla "Punkrock Jukebox 3", joka ilmestyi marraskuussa 2009. Keikkoja hän on tehnyt pienin tai pidemmin väliajoin.


title: Maukka Perusjätkä

text: Syyskuussa 2011 ilmestyi tupla-albumi "Elämä pieninä palasina", jolla on 14 uutta kappaletta ja kakkoslevyllä puolestaan päivitettyjä versioita vanhoista Maukka-kappaleista kahdentoista studioversion ja viiden live-esityksen verran.


title: Gino Severini

text: Gino Severini (7. huhtikuuta 1883 Cortona, Italia – 26. helmikuuta 1966 Pariisi, Ranska) oli italialainen futurismia edustava taidemaalari, joka vuoden 1906 jälkeen toimi suurimmiksi osin Pariisissa. Hän allekirjoitti futuristisen manifestin vuonna 1910 ja maalasi esimerkiksi Pan-Panin tanssin (1911, Berliini). Severini siirtyi taiteessaan myöhemmin kubismiin ja sen jälkeen nonfiguratismiin.


title: Mikojan MiG-31

text: MiG-31 () on MiG-25:n seuraajaksi suunniteltu nopea torjuntahävittäjä. Se oli Neuvostoliiton hävittäjistä kehittynein ennen maan hajoamista.


title: Mikojan MiG-31

text: MiG-25:n korvaajan suunnittelu alkoi Je-155MP-kehityskoneella, joka teki ensilentonsa 16. syyskuuta 1975. Se muistutti ulkoisesti MiG-25:ttä, mutta oli täysin uusi malli. Runkoa pidennettiin aseupseerin takaohjaamoa varten. Koneen valmistuksessa käytettiin kaksi kertaa enemmän titaania ja kolme kertaa enemmän alumiinia teräksen sijaan. Uusi kone oli kestävämpi ja kesti jopa 5 g:n rasituksen yliäänilennossa. Yliääninopeus oli mahdollista matalammissa korkeuksissa. Polttoainekuormaa lisättiin ja koneessa käytettiin uusia Solovijev D-30F6 -moottoreita. Huippunopeudeksi tuli 3 000 km/h korkealla ja 1 500 km/h merenpinnassa. Toimintasäde on 720 km ja siirtolentomatka 3 300 km.


title: Mikojan MiG-31

text: Ketteryydessä kone ei kuitenkaan päässyt lähellekään Suhoin Su-27-koneen tasoa ja se onkin konetyyppinä viimeisiä kylmän sodan jäänteitä, suunniteltu ampumaan alas strategisia pommikoneita ja AWACS-koneita eikä pärjäämään hävittäjienvälisessä ilmataistelussa.


title: Mikojan MiG-31

text: Koneen tuotanto alkoi 1979 ja ensimmäiset koneet tulivat ilmatorjuntajoukkojen palvelukseen 1982. Koneen kuvasi ensimmäisen kerran norjalainen lentäjä Barentsinmeren yllä 1985. Noin 500 konetta valmistettiin, joista Venäjällä on käytössä 280–370 ja kolmisenkymmentä Kazakstanilla. Venäjä aikoo modernisoida koneensa, jolloin niiden käyttöikä jatkuu vähintään vuoteen 2030.


title: Mikojan MiG-31

text: MiG-31 on maailman ensimmäinen hävittäjä, jossa otettiin käyttöön vaiheistettuantenninen tutka, erittäin tehokas Zaslon S-800. Useilla säteillä ja taajuuksilla toimiva tutka pystyy läpäisemään vihollisen häirinnän ja havaitsee hävittäjän kokoisen kohteen noin 200 km:n etäisyydeltä. Tulenjohto voi seurata 10 kohdetta yhtä aikaa ja lukita neljä niistä Vympel R-33 (NATO: AA-9 Amos) -ohjusten maaliksi. Neljä MiG-31-konetta voidaan yhdistää datalinkillä jopa 200 km:n etäisyydeltä toisistaan kattamaan laajan alueen. MiG-31M/MiG-31D/MiG-31BS-mallien tutka on päivitetty Zaslon-M-malliksi, joka voi havaita AWACSin kokoisen kohteen jopa 400 km:n päästä.


title: Mikojan MiG-31

text: Pääaseistuksena on rungon alla 4×Vympel R-33, jonka kantama on 160 km, R-37-mallissa 280 km. Lisänä ovat lyhyen matkan R-40 (AA-6 Acrid)- ja R-60 (AA-8 Aphid)- tai R-73 (AA-11 Archer) -ohjukset siivissä. Myöhemmissä malleissa myös R-77 "Amraamski" (AA-12 Adder). MiG-31:ssä on myös tykki, GŠ-6-23, johon on 260 ammusta, joka riittää vain neljän sekunnin tulitukseen. MiG-31M-mallissa tykki on poistettu ja tilalla on kaksi lisäpaikkaa R-33/R-37-ohjuksille.


title: Mohammed Bouyeri

text: Mohammed Bouyeri (s. 8. maaliskuuta 1978 Amsterdamissa) on hollantilainen ääri-islamisti, joka kärsii elinkautista vankeusrangaistusta ilman ehdonalaisen mahdollisuutta elokuvaohjaaja Theo van Goghin murhasta. Bouyerilla on Marokon ja Alankomaiden kansalaisuus.


title: Mohammed Bouyeri

text:
Boyerin vanhemmat olivat Marokosta tulleita siirtolaisia, joiden hollannintaito oli kehno ja joilla oli vähän yhteyksiä valtaväestöön. Boyeri suoritti lukion ja pääsi 1995 opiskelemaan inHollandin korkeakouluun. Hän vaihtoi pääainettaan useita kertoja ja viiden vuoden jälkeen päätti opiskelut saavuttamatta tutkintoa. Poliisi tunsi Bouyerin niin sanottuna marokkolaisena ongelmanuorena.
Boyeri oli jonkin aikaa amsterdamilaisen lähiön Slotervaartin asukasjärjestön "Eigenwijksin" vapaaehtoistyöntekijä. Hän alkoi kuitenkin radikalisoitua äitinsä kuoleman ja isänsä uuden avioliiton jälkeen syksyllä 2003. Yhdysvalloissa tapahtuneet syyskuun 11. päivän iskut ja Irakin sota olivat myös vaikuttaneet radikalisoitumiseen. Bouyeri alkoi elää tiukan islamilaisen kurin alla sekä lukea "Koraania" ja kuunnella äärimullahien opetuksia. Hän käytti yhä vähemmän aikaa "Eigenwijksin" parissa. Aluksi hän kieltäytyi tarjoilemasta alkoholia ja osallistumasta tilaisuuksiin, joissa oli läsnä naisia, lopulta hän lopetti kokonaan toiminnan järjestössä. Sen sijaan hän kävi usein el Tawheedin moskeijassa, jossa hän tapasi muita radikaalimuslimeita, kuten terrorismista epäillyn Samir Azzouzin. Väitteiden mukaan Bouyeri kuului radikaalimuslimien muodostamaan terroristisoluun, poliisin käyttämällä peitenimellä tunnettuun Hofstad-ryhmään ("’pääkaupunkiryhmä’").


title: Mohammed Bouyeri

text: Internetiin ja sanomalehtiin kirjoittaessaan Bouyeri käytti nimimerkkiä "Abu Zubair" erään Al-Qaidan johtohenkilön mukaan.


title: Mohammed Bouyeri

text: 2. marraskuuta 2004 Bouyeri murhasi Amsterdamissa hollantilaisen elokuvaohjaajan Theo van Goghin. Tämän musliminaisten alistettua asemaa kuvaava lyhytelokuva "Submission" oli herättänyt suuttumusta muslimien parissa. Boyeri ampui van Goghia kahdeksan kertaa, viilsi tämän kurkun auki ja kiinnitti tämän ruumiiseen kirjeen Ayaan Hirsi Alille, alankomaalaiselle poliitikolle ja naisasia-aktivistille, joka oli kirjoittanut käsikirjoituksen lyhytelokuvaan.


title: Mohammed Bouyeri

text: Poliisi pidätti Bouyerin pian van Goghin murhan jälkeen ja hänet tuomittiin 26. heinäkuuta 2005 elinkautiseen vankeuteen ilman mahdollisuutta ehdonalaiseen.


title: Edward Seymour

text: Edward Seymour (n. 1506 – 22. tammikuuta 1552) oli Somersetin herttua ja englantilainen valtiomies. Hän oli Englannin kuninkaan, Henrik VIII:n, suosikki ja toimi lordiprotektorina kuninkaan kuoltua vuonna 1547. Hän hallitsi Henrikin seuraajan, tämän pojan Edvard VI:n, aikana Englantia miltei yksinvaltiaana protestanttisessa hengessä. Tyytymättömät suurmiehet kuitenkin erottivat hänet ja tuomitsivat hänet kuolemaan. Hänet teloitettiin maanpetoksesta Lontoon Towerin edustalla Tower Hillillä tammikuussa 1552.


title: Edward Seymour

text: Edwardin sisar Jane Seymour oli yksi Henrik VIII:n monista vaimoista.


title: Kollaan taistelu

text: Kollaan taistelut käytiin Kollaanjoella Suistamon pitäjässä Laatokan Karjalassa. Taistelut alkoivat 7. joulukuuta 1939 ja jatkuivat talvisodan loppuun 13. maaliskuuta 1940. Jälkipolvet muistavat taistelusta sanonnan ”Kollaa kestää”. Kerrotaan, että kenraalimajuri Hägglund kysyi luutnantti Aarne Juutilaiselta: ”Kestääkö Kollaa?”. Tähän Juutilainen oli vastannut: ”Kyllä kestää, ellei käsketä karkuun juoksemaan.”


title: Kollaan taistelu

text: Kenraalimajuri W. Hägglund komensi IV armeijakuntaa, jonka vastuualueeseen Kollaanjoen alue kuului. Kollaanjoki oli IV armeijakunnassa 12. divisioonan aluetta. Divisioonaa komensi eversti Antero Svensson.


title: Kollaan taistelu

text:
Suomalaiset menestyivät taisteluissa, vaikka neuvostoliittolaisilla oli miesylivoima. Syynä oli se, että neuvostojoukot olivat valmistautuneet etenemään vain teitä myöten. Alueella oli vähän tiestöä, ja suomalaiset pitivät teitä hallussaan. Neuvostoliittolaisilla ei ollut suksia, joten he eivät päässeet etenemään muita reittejä pitkin.
Kuuluisa tarkka-ampuja Simo Häyhä taisteli Kollaan rintamalla.


title: Kollaan taistelu

text: Kollaanjoen taistelut alkoivat, kun puna-armeijan 56. divisioonan joukot saapuivat Kollaanjoen itärannalle 7. joulukuuta. Aluetta puolusti JR 34. Asema oli alun perin tarkoitettu viivytysasemaksi. JR 34 oli siirtynyt sinne jo 3. joulukuuta ja saanut sen varustettua kohtuulliseen taistelukuntoon. Neuvostojoukot pyrkivät murtamaan suomalaisten puolustusaseman ns. suoraan liikkeestä. Ne hyökkäsivät panssarivaunujen tukemana kohti suomalaisten asemia. Suomalaiset kuitenkin torjuivat hyökkäyksen muun muassa tykistön tuella. Hyökkäyksen epäonnistuttua puna-armeija aloitti jo ennen puoltayötä levittäytymisen kohti etelää.


title: Kollaan taistelu

text: Seuraavana päivänä 8. joulukuuta neuvostojoukot eivät juurikaan hyökkäilleet. Ne ilmeisesti odottivat divisioonan viimeisiä joukko-osastoja saapuvaksi alueelle. 12. divisioonan esikunta määräsi, että Kollaan alueen joukoista muodostetaan Taisteluosasto Teittinen. Siihen koottiin JR 34:n lisäksi JR 35, joskin kummankin jalkaväkirykmentin ensimmäinen pataljoona oli sijoitettuna muualle. Lisäksi osastoon kuului patteristo Kenttätykistörykmentti 12:sta ja 23. Pioneerikomppania.


title: Kollaan taistelu

text: Aamupäivällä 9. joulukuuta neuvostojoukot aloittivat uudelleen hyökkäyksen, joka tuli jälleen torjutuksi. Päivän aikana Kollaan alueella havaittiin joukkoja kaikista Neuvostoliiton 56. divisioonan rykmenteistä, joten koko divisioonan todettiin saapuneen alueelle. 10. joulukuuta puna-armeijan yksiköt aloittivat lähes päivittäiset hyökkäyksensä Kollaanjoen rintamaa vastaan. Hyökkäyksiin liittyi lähes poikkeuksetta koko valoisan ajan kestävä neuvostotykistön tulitus suomalaisasemiin. Puna-armeijan hyökkäysten tavoite oli ilmeisesti sitoa suomalaisjoukkoja rintamaan ja pyrkiä samanaikaisesti koukkaamaan puolustajan taakse.


title: Kollaan taistelu

text: Kun Neuvostoliiton 56. divisioonan esikunta havaitsi, ettei suomalaisten lyöminen Kollaanjoella onnistunut pelkällä rintamahyökkäyksellä, se päätti lähettää noin kahden pataljoonan suuruiset joukot kiertämään suomalaisten selustaan etelän kautta. Puna-armeijan joukot lähtivät liikkeelle 11. joulukuuta ja etenivät Kollaanjoen yli noin viisi kilometriä taistelualueen halkaisevan ratalinjan eteläpuolelta. Samanaikaisesti neuvostojoukot hyökkäsivät myös Kollaanjoen rintamalinjaa vastaan tykistön tukemana. 12. joulukuuta suomalaiset havaitsivat sivustaansa kohdistuvan uhan ja keskittivät oikealle sivustalleen lisäjoukkoja. Päivän aikana suomalaiset onnistuivat pysäyttämään puna-armeijan etenemisen noin kolme kilometriä rautatiestä etelään.


title: Kollaan taistelu

text: 13. joulukuuta aamupäivällä suomalaiset joukot saivat etenevät neuvostojoukot väliinsä läntisen Vesisuon alueella. Taistelu ei johtanut ratkaisuun, mutta puna-armeijan eteneminen pysähtyi tälläkin alueella. Kollaan rintamalinjalla päivä oli rauhallinen ja suomalaiset levittivät rintamalinjaansa kohti etelää. Tavoitteena oli katkaista selustaan edenneiden neuvostojoukkojen kulkureitit. Tässä suomalaisten joukot onnistuivatkin seuraavana päivänä. Suomalaisten selustaan edenneistä neuvostopataljoonista toinen hajosi ja aloitti päivän aikana vetäytymisen takaisin lähtöasemiinsa. Seuraavan yön aikana suomalaiset tiedustelupartiot löysivät Kollaanjärven itäpuolelta neuvostojoukkojen leirin. Kyseessä olivat 56. divisioonan joukot, jotka oli lähetetty kiertämään suomalaisten puolustusasemia myös pohjoisesta. Kollaanjoen rintamasta oli alettava irrottaa suomalaisjoukkoja sivustauhan torjumista varten.Sotatieteen laitos: "Talvisodan historia" osa 3 ss.67-70


title: Kollaan taistelu

text: Kollaanjoen taistelualueen eteläosissa aloite siirtyi suomalaisjoukoille 14. joulukuuta, kun hyökkäävien neuvostojoukkojen toinen pataljoona hajosi ja vetäytyi alueelta. Puna-armeijan joukot etenivät taistelualueen pohjoisosassa ja everstiluutnantti V. Teittinen alkoi siirtää joukkojaan pois Kollaanjoen eteläiseltä taistelualueelta. Puna-armeijan 56. divisioonaan kuuluneet kahden komppanian suuruiset joukot olivat etenemässä pohjoisen kautta suomalaisten selustaan. Päivän aikana luutnantti Aarne Juutilaisen johtama komppania hyökkäsi onnistuneesti Kollaanjoen itäpuolelle. Komppania muun muassa tuhosi 5 hyökkäysvaunua ja otti sotasaaliiksi muun muassa kaksi panssarintorjuntatykkiä ja kolme konekivääriä. Suomalaisjoukot jättivät etuvartioasemansa Kollaanjoen itäpuolelle. Tästä oli hyötyä vastahyökkäykselle, joka suunniteltiin toteutettavaksi myöhemmin.


title: Kollaan taistelu

text:
15. joulukuuta suomalaisjoukot jatkoivat Kollaanjoen eteläpuolisen taistelualueen haravointia ja havaitsivat, että alueella oli edelleen ainakin pari komppaniaa neuvostojoukkoja pyrkimässä kohti pohjoisessa olevaa junarataa. Suomalaiset saivat motitettua toisen komppanioista, ja sen miehistö antautui seuraavana aamuna. Tilanne Vesisoiden alueella ratkesi käytännössä tämän vuorokauden aikana. Pohjoiselle taistelualueelle ryhdyttiin keskittämään lisää suomalaisjoukkoja vastatoimiin Kollaanjärven pohjoispuolta edenneitä puna-armeijan yksiköitä vastaan. Puolustavat joukot saatiin ryhmitettyä paikoilleen alkavan yön aikana.
16.–18. joulukuuta suomalaiset saivat tilanteen Kollaanjoen alueella jälleen hallintaansa, ja puna-armeijan 56. divisioona veti joukkonsa takaisin. Suomalaisjoukot saivat omat joukkonsa takaisin rintamaan koko Kollaan alueella. Neuvostojoukkojen havaittiin Kollaan rintamalla ryhmittelevän joukkojaan uudelleen ja alkavan kaivautua asemiin.


title: Kollaan taistelu

text: Neuvostojoukot epäonnistuivat suomalaisasemien kiertämisessä, ja 19. joulukuuta taisteluissa oli hiljaisempi päivä. Päivän aikana taisteluosasto Teittinen ryhmitti joukkojaan uudelleen ja pyrki tiedustelupartioiden avulla selvittämään puna-armeijan joukkojen ryhmitystä. Seuraavaksi päiväksi oli suunniteltu hyökkäyksen aloittamista, ja tiedustelua tehtiin sitä silmällä pitäen.


title: Kollaan taistelu

text: Aloite Kollaanjoen taistelualueella siirtyi suomalaisille, ja 20. joulukuuta klo 6 Taisteluosasto Teittisen joukot aloittivat hyökkäyksen, jonka tavoitteena oli työntää puna-armeijan joukot pois alueelta. Hyökkäystavaksi valittiin kaksipuolinen saarrostus, jossa sekä etelän että pohjoisen kautta kierrettäisiin neuvostojoukkojen selustaan suunnilleen pataljoonan voimin. Tavoitteena oli, että joukot katkaisisivat puna-armeijan selustayhteydet noin kolmen kilometrin päässä etulinjasta Näätäojan maastossa. Rintamassa olevien joukkojen tuli samanaikaisesti aloittaa hyökkäys kohti neuvostojoukkojen asemia. Päivän aikana hyökkäys kuitenkin epäonnistui. Syynä olivat puna-armeijan joukkojen sitkeä vastarinta, kiristynyt pakkanen (-25 astetta) ja se, että toinen koukkaavista pataljoonista suuntautui noin 1,5 kilometriä liiaksi länteen. Joukot vetäytyivät takaisin lähtöasemiinsa seuraavan illan ja yön kuluessa. Kollaanjoen itärannalle jäi kuitenkin suomalaisjoukkoja etuvartioasemiin.


title: Kollaan taistelu

text: Kaksi seuraavaa päivää käytettiin uuteen hyökkäykseen valmistautumiseen, ja 23. joulukuuta hyökkäys toteutettiin. Suunnitelma oli hyvin samankaltainen kuin edellisessäkin hyökkäyksessä. Tämäkään hyökkäys ei johtanut odotettuun tulokseen, ja se keskeytettiin saman päivän iltana. 24. ja 25. joulukuuta puna-armeijan joukot hyökkäsivät pariinkin otteeseen Loimola-Suojärvi-radan eteläpuolella panssarivaunujen tukemana. Suomalaiset pystyivät kuitenkin torjumaan hyökkäykset.


title: Kollaan taistelu

text: Vuodenvaihteen seutu oli Kollaan rintamalla sangen rauhallista aikaa. Tosin suomalaiset lähettivät tiedustelupartioita jopa 10–15 kilometrin päähän neuvostojoukkojen selustaan.


title: Kollaan taistelu

text: 12. divisioonan esikunta siirsi osan Kollaan alueen joukoista divisioonan vastuualueen eteläosaa. Kollaalle jäi suomalaisjoukkoja enää neljä pataljoonaa ja kaksi patteristoa. Joukot nimettiin 14. tammikuuta taisteluosasto Räiskäksi. Sen komentajaksi määrättiin everstiluutnantti Harry Kinnunen. Tästä joukkojen vähentämisestä huolimatta suomalaiset jatkoivat aktiivista toimintaansa. Muun muassa 5.–6. tammikuuta suomalaiset hyökkäsivät ja saivat hallintaansa jälleen Kollaanjoen itärannalla olevia asemia rautatien ja Koivujärven lohkoilla. Seuraavan viikon aikana neuvostojoukot pyrkivät toistuvilla hyökkäyksillään ajamaan suomalaisjoukot takaisin joen länsirannalle siinä kuitenkaan onnistumatta.


title: Kollaan taistelu

text: 15.–20. tammikuuta neuvostojoukkojen toimeliaisuus alkoi lisääntyä, ja suomalaisjoukot saivat varmistuksen siitä, että alueelle oli saapunut uusi neuvostoyhtymä. Alueelle todettiin saapuneen puna-armeijan 164. divisioonan. Uusi hyökkäys oli siis odotettavissa.


title: Kollaan taistelu

text: 21. tammikuuta klo 8.50 puna-armeijan uusi hyökkäys alkoi aiempaa voimakkaammalla tykistötulella. Koko päivän neuvostojoukot hyökkäilivät suomalaisten etulinjaa vastaan tykistön ja noin kahdenkymmenen hyökkäysvaunun tukemina. Päivän aikana neuvostojoukot saivat haltuunsa muutaman suomalaisjoukkojen hallitseman tukikohdan, jotka kuitenkin seuraavan yön kuluessa saatiin vallattua takaisin suomalaisjoukkojen vastahyökkäyksillä. Seuraavana päivänä puna-armeijan tykistön tulitus etulinjaa vastaan jatkui, mutta neuvostojoukkojen aktiivisuuden todettiin kuitenkin suuntautuneen erityisesti Kollaanjoen rintaman sivustoihin.


title: Kollaan taistelu

text: 24. tammikuuta neuvostojoukot saivat haltuunsa yhden tukikohdan taistelualueen pohjoisosassa. Suomalaiset saivat sen kuitenkin vallattua takaisin raskain tappioin iltapäivällä 25. tammikuuta. Jälkimmäisenä päivänä taisteluosasto Räiskän nimi vaihtui Taisteluosasto Haiksi. Päämaja siirsi alueelle länsi-Kannakselta Jääkäripataljoona 1:n komentajan ja 1. komppanian. Nämä saapuivat Kollaanjoen rintaman pohjoisosaan. Samaan aikaan puna-armeijan joukkojen aktiivisuus lisääntyi Kollaanjoen rintaman eteläosassa, Sinne ryhdyttiin keskittämään suomalaisten lisäjoukkoja. Seuraavien päivien aikana alueelle saapui muun muassa SissiP 4 ja 12. divisioonan oman kevyen osaston eskadroona.


title: Kollaan taistelu

text: Tammikuun lopulla neuvostojoukkojen aiheuttama paine Kollaanjoen rintaman pohjoisosassa alkoi helpottaa, mutta taistelualueen eteläosassa puna-armeijan joukkojen todettiin muun muassa rakentavan tietä suomalaisjoukkojen eteläpuolitse suomalaisten selustaa kohden. 31. tammikuuta Jääkäripataljoona 1:n joukot yrittivät hyökkäystä tietä tekevien joukkojen kimppuun. Suomalaisjoukot törmäsivät kuitenkin vahvoihin varmistusjoukkoihin, ja hyökkäys pysähtyi.


title: Kollaan taistelu

text: Helmikuun alussa puna-armeijan painostus Kollaanjoen etulinjaa vastaan jatkui. Lisäksi 3. helmikuuta taistelualueen pohjoisosassa havaittiin jälleen neuvostojoukkoja etenemässä länteen kohti suomalaisjoukkojen selustaa. Alueelle keskitetyt suomalaisten lisäjoukot pystyivät kuitenkin estämään vastustajan etenemisen. Puna-armeijan yksiköiden todettiin vetäytyvän takaisin lähtöasemiinsa 5. helmikuuta]] alkaen.


title: Kollaan taistelu

text: Neuvostojoukkojen aktiivinen toiminta Kollaanjoen alueella väheni helmikuun ensimmäisen viikon jälkeen, ja loppukuu oli hieman rauhallisempi. 11. helmikuuta päämajan alisti 23. divisioonan IV armeijakunnalle. Sodan alusta asti rintamataisteluissa palvelleet 12. divisioonan joukot päätettiin vapauttaa pois rintamasta.


title: Kollaan taistelu

text: 13. helmikuuta päämaja käski kuitenkin Karjalankannaksen tapahtumien vuoksi 23. divisioonan siirtyä pois Laatokan Karjalasta. Alueelle jätettiin kuitenkin JR 69 ja KevOs 23. JR 69:n siirtyminen Kollaanjoen rintamaan alkoi helmikuun 18. päivän vastaisena yönä, kun yksi JR 69:n pataljoonista vapautti JR 34:n yhden pataljoonan.


title: Kollaan taistelu

text: Seuraavien öiden kuluessa vaihdettiin pois muutkin alueella sodan alusta asti rintamassa taistelleet pataljoonat. Itse Kollaanjoen rintamassa tilanne pysyi rauhallisena aina kuun loppuun asti. Sivustoilla neuvostojoukkojen todettiin kuitenkin rakentavan teitä korpialueiden halki, joten uusi hyökkäys Kollaanjoen alueella oli odotettavissa.


title: Kollaan taistelu

text: Alueella jo todettujen joukkojen lisäksi Neuvostoliiton 8. armeija keskitti Kollaanjoen rintamaa vastaan myös 128. divisioonan sekä osia 75. divisioonasta, joka oli aiemmin taistellut hieman pohjoisempana. Ensimmäiset tiedot 75. divisioonan etenemisestä Kollaanjoen pohjoispuolisilla korpialueilla saatiin 21. helmikuuta. Puna-armeijan 128. divisioonan etenemisestä eteläisillä korpialueilla saatiin tietoja 27. helmikuuta alkaen.


title: Kollaan taistelu

text: Puna-armeijan uusi suurhyökkäys Kollaanjoen taistelualueella alkoi kiivaalla tykistötulella 2. maaliskuuta kello 6.30. Tykistötuleen osallistui jopa 50 tykistön patteria. Tulivalmistelua seurasi suoraan puna-armeijan 56. ja 164. divisioonan hyökkäys. Nämä rintamassa olleet yksiköt hyökkäsivät suomalaisten linjaa vastaan koko sen leveydeltä. Suurhyökkäyksen ensimmäisen päivän aikana neuvostotykistön arvioitiin ampuneen jopa 30 000–40 000 laukausta. Suomalainen tykistö pystyi ampumaan vajaa tuhat laukausta. Suomalaisjoukot ryhtyivät saman päivän aikana vastahyökkäykseen Kollaanjoen rintaman pohjoissivustalla etenevää neuvostoliiton 75. divisioonaa vastaan. Kollaanjoen varsinaisen rintamalinjan eteläpuolisilla korpialueilla puna-armeijan 128. divisioona aloitti etenemisensä kohti suomalaisjoukkojen selustaa. Suomalaiset olettivat etenevien joukkojen olevan vain erillisiä hiihtojoukkoja. Vasta sodan viimeisinä päivinä suomalaisille selvisi, että eteläisellä sivustalla eteni kokonainen divisioona. Iltapäivällä neuvostojoukkojen onnistui vallata SissiP 4:n yksi tukikohta. Suomalaiset yrittivät tuloksetta saada tukikohtaa takaisin seuraavana päivänä.


title: Kollaan taistelu

text: Erkki Palolampi kirjoittaa kirjassaan "Kollaa kestää" hyökkäyksestä näin: "”Venäläiset rynnistivät rajusti musertavan aineellisen ylivoimansa tukemina suomalaisten heikkoja asemia vastaan. Tykistön ammuksien ja ilmapommien määrät kohosivat päivittäin valtaviksi... Suomalaisten kymmenkunta kulunutta kenttäkanuunaa voivat vain kaikkein pakottavimmissa tapauksissa ampua heikkoja sulkuja hyökkäävien laumojen eteen.”"


title: Kollaan taistelu

text: 3. maaliskuuta neuvostojoukkojen tykistötuli oli hieman laimeampaa, mutta siitä huolimatta puna-armeijan yksiköt pystyivät murtautumaan suomalaisten asemiin maantien suunnalla Kollaanjärven eteläpäässä. Suomalaisten onnistui kuitenkin iltaan mennessä tuhota asemiinsa edenneet neuvostojoukot. Tilanne Kollaanjoen rintaman eteläpuolella alkoi kuitenkin heiketä nopeasti, kun puna-armeijan 164. ja 128. divisioona etenivät kohti länttä. Etenemistä varten ne olivat raivanneet metsään useita tieuria. 12. divisioonan esikunta perusti taistelualueen eteläiselle korpisivustalle uuden esikunnan, joka sai nimekseen Taisteluosasto Silppu. Sen johtoon tulivat eteläisen korpisivustan joukot. Seuraavat kolme päivää olivat itse Kollaanjoen rintamassa hieman hiljaisempia, mutta sivustoilla neuvostojoukot pääsivät hitaasti etenemään. 4. maaliskuuta JR 34:n joukot yrittivät hyökätä eteläisellä korpisivustalla edenneiden, ilmeisesti jopa rykmentin vahvuisten neuvostojoukkojen sivustaan. Hyökkäys kuitenkin pysähtyi puna-armeijan joukkojen torjuntaan. Seuraavaksi päiväksi suunniteltiin uutta hyökkäystä eteläiselle korpisivustalle edenneitä neuvostojoukkoja vastaan, mutta hyökkäystä lykättiin paikallisen komentajan pyynnöstä 6. maaliskuuta asti. Lykkäyksen perusteena oli joukkojen väsymys. Hyökkäys aloitettiin 6. maaliskuuta, mutta se pysähtyi puna-armeijan joukkojen vastarintaan. 7. maaliskuuta eteläisellä korpialueella jouduttiin vetäytymään hieman, mutta uusissa asemissa pystyttiin puolustautumaan aivan taistelualueen eteläisintä osaa lukuun ottamatta.


title: Kollaan taistelu

text:
Taistelut jatkuivat tien suunnassa samanlaisina seuraavat päivät. Pataljoonan komentaja muistelee: "”Kiivas taistelu riehuu pitkin järven rantaa ja sillan tuntumassa. Vihollinen ei pääse kukkulalle. Sen muutamat melkein harjanteelle asti ehtineet miehet tuhotaan tai lyödään verissä päin takaisin. Korsukukkulan puolustajat pitävät sitkeästi asemansa ja tarkalla tulellaan aiheuttavat hyökkääjille raskaita tappioita... Vihollinen on tunkeutunut läpi keskilohkon Korsukukkulan kohdalla… Siellä soi taistelun melske hurjana. Suuliekit leiskuvat yhtenään ja niiden valossa metsikköjen ryteikköiset jäännökset ovat kaamean näköisiä… Puoleen yöhön mennessä tilanne on selvitetty. Korsukukkula on taas meidän. Mutta kuoleman sato on jälleen kasvanut.”"
[9. maaliskuuta neuvostojoukot uusivat hyökkäyksensä ja onnistuivat murtautumaan suomalaisasemiin Kollaanjoen rintamassa rautatien molemmin puolin. Paikalla olleiden suomalaisjoukkojen onnistui kuitenkin vastahyökkäyksin palauttaa etulinja taas haltuunsa. Taisteluiden kuluttavuudesta käy esimerkiksi se, että eräs suomalaiskomppania (6./JR 69) menetti kaatuneina tai haavoittuneina kaikki kolme jäljellä ollutta upseeriansa. Kaatunut upseeri oli luutnantti Martti Uosikkinen. Päivän aikana sekä IV Armeijakunnan esikunta että 12. divisioonan esikunta ryhtyivät keskittämään alueelle lisäjoukkoja. Joukkojen vähyyden vuoksi siirrot olivat lähinnä komppanioiden ja jopa yksittäisten joukkueiden siirtoja.


title: Kollaan taistelu

text: 10. ja 11. maaliskuuta edellisten päivien tapahtumat toistuivat. Neuvostojoukot valtasivat suomalaisten etulinjaa itse Kollaanjoen rintamassa. Tällä kertaa 12. divisioonalle alistetun JR 69:n voimat eivät enää riittäneet palauttamaan etulinjaa vastahyökkäyksin takaisin suomalaisjoukoille. Kollaanjoen varsinaisen rintamalinjan pohjoispuolella neuvostojoukot olivat jälkimmäisenä päivänä päässeet etenemään noin viisi kilometriä suomalaisten selustaan. Ne olivat kuitenkin jääneet noin kymmenen kilometrin päähän Loimolaan johtavista maantie- ja rautatielinjoista.


title: Kollaan taistelu

text: Maaliskuun 12. päivän iltaan mennessä puna-armeijan yksiköiden oli onnistunut saavuttaa noin 0,5–1,5 kilometrin syvyinen sisäänmurto Kollaanjoen varsinaisessa rintamassa. 12. divisioonan komentaja suunnitteli jo luopumista koko linjasta. Rintamasta saatiin kuitenkin tietoja, joiden mukaan tilanne ei ollutkaan vielä kovinkaan hälyttävä. Lisäksi saatiin tieto alueelle keskitettyjen lisäjoukkojen saapumisesta taistelualueelle. Tämä sai divisioonan komentajan muuttamaan suunnitelmaansa. Divisioonan esikunta antoi seuraavan yön aikana käskyt jopa Kollaanjoen etulinjan takasinvaltaamiseen tähtäävästä vastahyökkäyksestä. Aamupäivällä 13. maaliskuuta saatiin kuitenkin tieto rauhansopimuksen solmimisesta. Annetut hyökkäyskäskyt peruttiin ja joukkojen käskettiin pitää puolustusasemat rauhan tuloon asti. Hyökkäykset pysäytettiin.


title: Kollaan taistelu

text: Suomalaisia kaatui Kollaalla maaliskuussa noin 1 300 sotilasta. Neuvostoliittolaisten tappioiksi arvellaan pelkästään maaliskuussa 6 700 kaatunutta, yhteensä noin 8 000.


title: Daegu

text: Daegu (, hanja 大邱, IPA ) on maakuntajaon ulkopuolinen metropolikaupunki Etelä-Korean kaakkoisosassa. Se sijaitsee sisämaassa Busanin luoteispuolella ja rajautuu Pohjois-Gyeongsangin ja Etelä-Gyeongsangin maakuntiin. Kaupunki on Etelä-Korean neljänneksi suurin Soulin, Busanin ja Incheonin jälkeen: siellä on 2 403 517 asukasta (vuonna 2010) ja sen pinta-ala on 885,51 neliökilometriä. Se toimii Pohjois-Gyeongsangin hallinnollisena keskuksena, vaikka se ei kuulu maakuntaan.


title: Daegu

text: Kaupunki sijaitsee vuorten ympäröimässä laaksossa, minkä takia kesäisin alue on kuumempi ja talvisin kylmempi kuin muu Korea.


title: Daegu

text: Kaupungista on historiallista aineistoa jo vuodelta 261, jolloin se tunnettiin nimellä Dalbeol. Nykyisen nimen kaupunki sai 757. Joseon-dynastia nosti Daegun entisen Gyeongsangin provinssin pääkaupungiksi vuonna 1601.


title: Daegu

text: Korean sodassa Daegun edustalla Nakdong-joen varrella käytiin rajuja taisteluja. Daegu kuului kuitenkin alueeseen, joka pysyi eteläkorealaisten hallussa koko sodan ajan.


title: Daegu

text: Daegusta tehtiin metropolikaupunki vuonna 1995. Kaupungissa sattui 18. helmikuuta 2003 yksi Etelä-Korean pahimmista onnettomuuksista Korean sodan jälkeen. Tuhopolttaja sytytti junan tuleen Daegun metrossa. Liekit surmasivat ainakin 198 ihmistä.


title: Daegu

text: Etelä-Korean suurnopeusjunajärjestelmän, Korea Train Expressin (KTX), Gyeongbu-linja kulkee kaupungin kautta. Daegun metrojärjestelmässä on kaksi linjaa. Daegun kansainvälinen lentoasema sijaitsee kaupungin koillispuolella. Lentoasemalta on säännöllisiä reittilentoja muun muassa Japaniin, Kiinaan ja Thaimaahan.


title: Daegu

text: Daegussa järjestettiin vuoden 2011 yleisurheilun maailmanmestaruuskilpailut. Lisäksi kaupungissa pelattiin joitain otteluita vuoden 2002 jalkapallon maailmanmestaruuskilpailuissa.


title: Daegu

text: Daegulla on yhdeksän ystävyyskaupunkia ympäri maailmaa:


title: Uusi aalto (musiikki)

text: Uusi aalto () on termi, jota on käytetty kuvaamaan monia musiikkityylejä. Yleensä se viittaa 1970-luvun lopun ja 1980-luvun alun rockmusiikkiin, joka kehittyi Yhdysvalloissa ja Euroopassa punkin jälkeen ja on sen jonkinlainen siistitympi muoto.


title: Uusi aalto (musiikki)

text:
Uuden aallon yhtyeitä ja artisteja yhdistivät lähinnä asenne ja suhtautuminen musiikkiin. Tyylillisesti "new wave" oli sangen kirjava käsite kattaessaan niin The Jamin, Blondien kuin The Policen kaltaisia yhtyeitä. Toisaalta myös asemansa vakiinnuttaneet punk-yhtyeet
jatkoivat uuden aallon mukana kehittäessään musiikkiaan.


title: Uusi aalto (musiikki)

text: Musiikkiin otettiin erityisesti Britanniassa vaikutteita muista tyyleistä esimerkiksi reggae- ja ska- musiikista. Tähän vaikuttivat erityisesti reggaen osaksi kantaa ottavat sanoitukset sekä yhteinen alakulttuurin henki. Ska koki Britanniassa uuden nousun omine yhtyeineen mutta luettiin laajemmin uuden aallon suunnaksi.


title: Uusi aalto (musiikki)

text: Suomessa uusi aalto -nimellä kutsuttiin laajaa joukkoa erilaisia rock/pop-yhtyeitä ja -artisteja 1970-luvun lopulta lähtien. Monien musiikilliset juuret tai ainakin asenne oli punkrockissa. Tunnetuimpia uuden aallon edustajia olivat muun muassa Eppu Normaali, Pelle Miljoona, Hassisen Kone, SIG, Tuomari Nurmio ja Kari Peitsamo.


title: Uusi aalto (musiikki)

text: Esimerkkejä suomalaisista uuden aallon klassikoista 1970- ja 1980-luvun vaihteesta:


title: Uusi aalto

text: Uusi aalto on nimitys useille aikakausille ja tyyleille taiteessa. Se voi tarkoittaa esimerkiksi seuraavia:


title: Masa Maijanen

text: Veli-Matti (Masa) Maijanen (s. 1962 Lauritsala) on suomalainen basisti. Hänen yhtyeitään ovat olleet muun muassa Boycott, Broadcast, Havana Black, Mikko Kuustonen, Kaija Kärkinen & Ile Kallio, Gringos Locos ja Hoedown. Masa Maijanen on toiminut myös sessiomuusikkona.Tällä hetkellä hän soittaa bassoa Ile Kallio Big Rock Bandissä. Hän on Pave Maijasen serkku.


title: Brainstorm (latvialainen yhtye)

text: Brainstorm eli Prāta Vētra on latvialainen pop-rock-yhtye. Se perustettiin Jelgavassa vuonna 1989. Latviassa yhtyeen ensisingle nousi listoille vuonna 1992 ja sen jälkeiset albumit olivat paikallisia jättimenestyksiä. Brainstorm tuli kansainväliseen tietoisuuteen osallistuttuaan vuoden 2000 Euroviisuihin kappaleella ”My Star” (myös albumilla "Among The Suns"), joka sijoittui kilpailussa kolmannelle sijalle. Yhtyeen musiikissa on vaikutteita melodisesta brittipopista.Yhtyeen alkuperäinen basisti Gundars Mauševics kuoli auto-onnettomuudessa 24. toukokuuta 2004.


title: Skeletonin Euroopan-mestaruuskilpailut

text: Skeletonin eli mahakelkkailun euroopanmestaruuskilpailut on järjestetty vuosittain vuosina 1981–1988, ja uudelleen vuodesta 2003 lähtien, jolloin mukanana on ollut myös naisten sarja.


title: Pirates of the Caribbean

text: Pirates of the Caribbean tarkoittaa seuraavia:


title: Salerno

text: Salerno on kaupunki Campaniassa Lounais-Italiassa. Siellä asuu noin 135 000 asukasta. Keskiajalla kaupunki oli kuuluisa korkeakoulustaan. Liittoutuneet nousivat maihin Salernossa vuonna 1943 ja se oli sen jälkeen hetken ajan Italian pääkaupunki ennen Rooman valloitusta.


title: Salerno

text: Salernon tärkeimpiin nähtävyyksiin kuuluvat tuomiokirkko sekä Arechin linna vuorenrinteellä kaupungin pohjoispuolella. Kaupungin länsipuolelta alkaa Amalfin rannikko, joka kuuluu Unescon maailmanperintökohteisiin.


title: Salerno

text: Salernon kautta kulkee moottoritie A3 Napolista Reggio Calabriaan. Lisäksi sieltä on moottoritieyhteydet Casertaan ja Avellinoon. Salernon rautatieasema on risteyspaikka, jossa pysähtyvät sekä paikallisjunat että kaukoliikenteen junat. Salernossa on pieni lentokenttä, jonka kaupallinen käyttö on lyhyen kiitotien vuoksi vähäistä. Kesäisin Salernosta on laivayhteys Caprin saarelle.


title: Taranto

text: Taranto on kaupunki Apuliassa Etelä-Italiassa Tarantonlahden rannalla. Kaupungissa on rauta-, öljynjalostus- ja laivateollisuutta sekä laivastotukikohta. Kaupungissa on myös arkkipiispanistuin ja museo, jossa merkittäviä arkeologisia kokoelmia.


title: Taranto

text: Taranto, antiikin "Taras", oli alun perin kreikkalainen siirtokunta, jonka perustivat spartalaiset noin vuonna 708–706 eaa. Taras kukoisti erityisesti 500–300-luvuilla eaa., ja se oli koko Magna Graecian eli Suur-Kreikan tärkeimpiä kaupunkeja ja merkittävä satama. Roomalaiset valloittivat kaupungin vuonna 272 eaa. Se kehittyi ajan kuluessa roomalaiseksi kaupungiksi nimellä "Tarentum", vaikkakin taantui kreikkalaiseen aikaan nähden.


title: Taranto

text: Tarentum mainitaan edelleen gootteja vastaan käytyjen sotien aikaan merkittävänä sotilastukikohtana ja satamana. Belisarius valtasi kaupungin Itä-Roomalle eli Bysantin valtakunnalle, ja Totila valtasi sen uudelleen vuonna 549 jaa., jonka jälkeen se säilyi gooteilla siihen sakka, kunnes Narses valtasi sen takaisin Bysantille. Tämän jälkeen kaupunki säilyi Bysantin hallussa aina vuoteen 661 saakka., jolloin sen valtasivat Beneventumin herttuat. Tämän jälkeen kaupunki oli välillä saraseeneilla, jotka tuhosivat sen kokonaan vuonna 967, ja välillä jälleen Nikeforos Fokaksen valtaamana Bysantilla. Bysantti menetti alueen lopullisesti normanneille Robert Guiscardin vallattua sen vuonna 1063, jonka jälkeen se kuului Napolin kuningaskuntaan.


title: Taranto

text: Toisen maailmansodan aikana Tarantossa käytiin maailman ensimmäinen lentotukialustaistelu Ison-Britannian ja Italian välillä.


title: Taranto

text: Kaupungissa pelaa Italian A1-liigan lentopallojoukkue nimeltään Prisma Taranto. Joukkueessa on pelannut muun muassa suomalainen Konstantin Shumov.


title: Dōkutsu monogatari

text: Dōkutsu monogatari (, ”luolatarina”) on japanilaisen Studio Pixelin kehittämä freeware-PC-peli, joka julkaistiin vuoden 2004 joulukuussa. Peli on tyypiltään tasohyppely 1990-luvun alun konsolipelien hengessä. Pelin virallinen englanninkielinen nimi on Cave Story. Windows-version lisäksi pelistä on tehty käännökset lukuisille eri laitteille ja käyttöjärjestelmille, kuten Linuxille ja Mac OS X:lle.


title: Dōkutsu monogatari

text: Pelin on kehittänyt Daisuke Amaya, taiteilijanimeltään Pixel, joka samalla on Studio Pixelin ainoa pelinkehittäjä. Hän suoritti pelin käsikirjoittamisen, suunnittelun, ohjelmoinnin ja sävellyksen viiden vuoden aikana omalla vapaa-ajallaan.


title: Dōkutsu monogatari

text: Alkuperäinen versio pelistä on ilmainen, mutta suosion myötä siitä on myös julkaistu osittain uudistettu kaupallinen versio Wii-konsolin Wiiware -latauspalveluun sekä virallinen kaupallinen versio Nintendo 3DS -käsikonsolille, "Cave Story 3D". Lisäksi Steam-pelipalvelussa myydään PC:lle peliä nimeltä "Cave Story +" joka sisältää samat uudistukset kuin Wiiware-versio.


title: Dōkutsu monogatari

text: Pelaaja herää maanalaisessa luolassa ilman mitään muistikuvaa menneestä ajoista. Eipä aikaakaan, kun hän löytää kylän, jossa jäniksenkaltaiset mimigat asuvat. Kylässä ei kuitenkaan ole kaikki kohdallaan, sillä paha tohtori kaappaa mimigoja. Tohtorin kaksi apuria, Misery ja Balrog etsivät Sue-nimistä mimigaa, mutta he ottavat vahingossa Toroko-nimisen mimigan kiinni. Pelaajan ensimmäinen tehtävä onkin pelastaa Toroko ja muut mimigat tohtorin kynsistä. Pelissä on monta eri reittiä tutkittavaksi ja pelin loppu vaihtelee myös riippuen siitä, miten pelaaja toimii tarinan edetessä. Monet asiat, kuten tiettyjen esineiden poimiminen, vaikuttaa siihen, minkälaiseen loppuun peli päättyy.


title: Dōkutsu monogatari

text: Kauan aikaa sitten Ballos, voimakas velho, teki hyviä tekoja taikavoimillaan. Kuitenkin, hänen valtansa ja suosionsa kasvoivat suureksi. Ihmisten kuninkaat eivät pitäneet tästä. He kiduttivat Balloksen hulluuteen ja Ballos menetti kykynsä hallita voimiaan. Hän aiheutti voimillaan tuhoa, kunnes hänen sisarensa, Jenka, myös noita, vangitsi hänet lentävään saareen ikiajoiksi. Jenkan tytär, Misery, noita äitinsä tavalla, halusi entistä suuremmat voimat ja pakotti vangitun Balloksen luomaan voittamattoman aseen. Ballos loi Demon Crownin, esineen jolla saisi haltuunsa yli-inhimilliset voimat. Kuitenkin, hulluudessaan Ballos pakotti Miseryn ja erään robotin, Balrogin, tottelemaan Demon Crownin omistajaa. Paljon myöhemmin robotit tulivat etsimään lentävältä saarelta Demon Crownia. Mimigat suojelivat Demon Crownia ja tuhosivat kaikki robotit. Vain kaksi selvisi: Päähenkilö(Quote) ja Curly Brace. Hieman tämän jälkeen ihmiset tulivat tutkimaan lentävää saarta. Yksi heistä, Paha tohtori, löysi Demon Crownin. Tohtori hoiteli muut ihmiset, muutti Suesta Mimigan ja sai itselleen apurit, Miseryn sekä Balrogin. Myöhemmin pelin päähenkilö(Quote) tulee pelastamaan Mimigat tohtorin kynsistä, jonka seuraava päämäärä on saada itselleen saaren voimakkaat kasvit, Red Flowerit, joiden avulla hän voi tehdä Red Crystalin, joka yhdistettynä Demon Crowniin tekee käyttäjästä miltei voittamattoman. Pelin lopussa päähenkilö tuhoaa tohtorin, sekä Undead Coren, saaren sydämen, jonka seurauksena saari alkaa romahtaa. Tämän jälkeen pelin päähenkilö suuntaa Sacred Groundsiin, eräänlaiseen "helvettiin", ja tappaa hurjan taistelun jälkeen Ballosin. Saari pelastuu, Misery ja Balrog vapautuvat kirouksesta ja päähenkilö lähtee saarelta.


title: Dōkutsu monogatari

text: Ensimmäinen loppu on kaikista surullisin, jossa päähenkilö jättää saaren Suen veljen, Kazuman kanssa ja antaa tohtorin tuhota hänen hullujen Mimigoidensa kanssa maailmaa. Toisessa lopussa päähenkilö, Sue sekä hänen äitinsä lähtevät helikopterilla ja lohikäärmeellä pois saarelta tuhottuaan Tohtorin, Miseryn sekä Undead Coren, joka tuhouduttuaan tuhoaa mukanaan koko saaren. Kolmas loppu on puolestaan "salainen", jossa päähenkilö lähtee vielä Sacred Groundsiin. Sacred Ground on pelin hankalin alue, jossa Ballos asustaa. Kun Ballos on tuhottu peli loppuu siihen, että päähenkilö, Curly Brace, Balrog, Sue ja muut lähtevät saarelta.


title: Dōkutsu monogatari

text: Aluksi pelissä voi vain juosta ja hyppiä, mutta pelin edetessä pelaaja löytää monenlaisia aseita ja esineitä. Valtaosa esineistä on tarkoitettu vain juonen kannalta välttämättömien tehtävien suorittamiseen, mutta osa suo myös pelaajalle uusia kykyjä. Löydettävistä aseista suurin osa kehittyy (muut paremmiksi, yksi menettää tehoa), mikäli pelaaja kerää vihollisista putoavia kokemuspisteitä, joita taas menettää haavoituttaessa. Kaikilla aseilla on kolme eri voimakkuustasoa, jotka nousevat keräämällä, ja vastoin laskevat, kun pelaaja vahingoittuu. Kolmas on voimakkain taso, ja hankalin saavuttaa (miekka ja Nemesis tosin ovat erikoistapauksia), joka kuitenkin pelin edetessä muuttuu helpommaksi. Esimerkiksi "raketinheitin" (missile launcher) ampuu ensimmäisellä tasolla yhden ohjuksen ja vain yksi voi olla ilmassa kerrallaan, toisella tasolla yhden suuremman, kuin edellisellä tasolla ja kaksi voi olla ilmassa yhtä aikaa. Kolmannella taas kolme normaalikokoista ohjusta ja kuusi voi olla ilmassa. Miekka vaatii vain yhden pisteen noustakseen maksimitasolle, mutta tippuu alemmalle tasolle vain pienestä vihollisen kosketuksesta pelaajaan. Nemesis puolestaan on voimakkaimmillaan ensimmäisellä tasolla, ja pelaajan täytyy väistellä vihollisilta tippuvia kokemuspisteitä, ellei halua aseen tehon vähentyvän.


title: Dōkutsu monogatari

text: Pelin PC-version pohjalta on tehty suora käännös PlayStation Portablelle, joka hyödyntää PSP:n laajakuvanäyttöä. Kyseinen versio on kuitenkin niin sanottu homebrew-julkaisu, joten se ei ole virallinen PSP-peli.


title: Dōkutsu monogatari

text: Pelistä on saatavilla käännös GP2X-käsikonsolille joka on ladattavissa täältä.


title: Dōkutsu monogatari

text: Pelistä on myös julkaistu virallinen versio Nintendo 3DS -käsikonsolille marraskuussa 2011. Pelin grafiikat on uudistettu kolmiulotteisiksi. 3DS-version julkaisijana toimi Nippon Ichi Software ja kehittäjänä Nicalis.


title: Elizabeth Gaskell

text: Elizabeth Cleghorn Gaskell, omaa sukua Stevenson, (29. syyskuuta 1810 Lontoo – 12. marraskuuta 1865 Holybourne) oli englantilainen kirjailija. Gaskellin kenties tunnetuin teos on hänen kirjoittamansa elämäkerta ystävästään, kirjailija Charlotte Brontësta. Hänen muita teoksiaan ovat muun muassa romaanit "Cranford", "North and South" sekä "Wives and Daughters".


title: Elizabeth Gaskell

text: Elizabeth Cleghorn Gaskell, omaa sukua Stevenson, syntyi 29. syyskuuta 1810 Lontoon Chelseassa. Hänen äitinsä kuoli vuotta myöhemmin vuonna 1811], ja nuori Elizabeth varttui tätinsä luona Knutsfordissa. Vuonna 1928 hänen isoveljensä katosi matkalla Intiaan, ja Gaskell palasi asumaan isänsä ja äitipuolensa luo Chelseaan. Hänen isänsä kuitenkin menehtyi vuonna 1829, ja Gaskell muutti Newcastle upon Tyneen pastori William Turnerin luo.


title: Elizabeth Gaskell

text: Vuonna 1832 Elizabeth meni naimisiin manchesterilaisen pastori William Gaskellin kanssa. Heidän ensimmäinen tyttärensä syntyi kuolleena vuonna 1833. Seuraavana vuonna parille syntyi toinen tytär, jolle annettiin nimeksi Marianne. Tytär Margaret Emily eli Meta syntyi vuonna 1837. Vuonna 1841 pariskunta matkusteli yhdessä Keski-Euroopassa. Pariskunnan neljäs tytär Florence Elizabeth syntyi vuonna 1842. Vuonna 1844 syntyi parin ainoa poika, William, joka menehtyi punatautiin 1845. Vuonna 1846 syntyi parin viides tytär, Julia Bradford.


title: Elizabeth Gaskell

text: Vuonna 1865 Gaskell matkusti Dieppeen ja Madame Mohlin luo Pariisiin. Pariisin-matkansa jälkeen hän osti talon nimeltä The Lawns Holybournen läheltä Hampshirestä. Hän kuoli äkillisesti Holybournessa 12. marraskuuta 1865.


title: Split

text: Split ("Spalato") on Split-Dalmatian maakunnan pääkaupunki Kroatiassa, Adrianmereen pistävällä niemimaalla. Se on historiallisen Dalmatian alueen tärkein kaupunki. Vuonna 2001 kaupungissa laskettiin asuvan 188 694 asukasta; arvio vuonna 2007 on noin 221 500 asukasta.


title: Split

text: Kaupunki on syntynyt keisari Diocletianuksen palatsin ympärille. Diocletianus oli kotoisin Dalmatian rannikolta. Diocletianuksen aikaan alueen merkittävin kaupunki oli Salona, joka sijaitsee Splitistä muutama kilometri sisämaahan päin. Hän asettui Splitiin rakennuttamaansa palatsiin erottuaan virasta heikon terveytensä takia noin vuonna 305. Diocletianus on haudattu palatsin alueella sijaitsevaan mausoleumiin, joka nykyisin toimii kirkkona. Palatsi ympäristöineen on Unescon maailmanperintökohde.


title: Split

text: Keskiajalla Split kuului Kroatiaan, myöhemmin Kroatia-Unkarin kuningaskuntaan. Sen itsenäisyys oli varsin suurta: vuonna 1312 kaupunki löi omaa rahaansa. Venetsialaisten vallattua kaupungin 1420 sen virallinen kieli vaihtui italiaksi, vaikka väestö oli pääosin kroaatteja. Venetsian vallan romahtaessa 1797 kaupunki siirtyi Napoleonille ja sitten Itävalta-Unkarille.


title: Split

text: Ensimmäisen maailmansodan jälkeen Split oli vastamuodostuneen Jugoslavian tärkein satama Adrianmeren rannikolla. Se yhdistettiin rautatiellä muuhun Jugoslaviaan.


title: Split

text:
Split sijaitsee Žrnovnica-joen länsipuolella ja Jadarin itäpuolella. Niemimaan länsilaidalla kasvaa Marjan-metsä.
Split kuuluu Välimeren aurinkoisimpiin paikkoihin, vuodessa mitataan 2 700 tuntia auringonpaistetta. Vuoden kuuminta aikaa ovat heinä- ja elokuu, jolloin keskimääräinen ylin lämpötila on lähes 30 astetta. Keskimääräinen alin on kylmimmillään tammikuussa +5 astetta. Sadetta saadaan eniten talvella, marras-joulukuussa tulee yli sata millimetriä kuussa, kesällä 30–50 mm kuussa.


title: Split

text: Splitin ilmasto on välimerellinen: heinäkuun maksimilämpötila 36 °C, ja sateet ajoittuvat talvipuolelle vuotta. Niinpä matkailu sekä viinin ja oliivien viljely ovat alueelle tyypillisiä elinkeinoja.


title: Split

text: Kauppa ja turismi ovat nykyisin tärkeimmät työllistäjät. Splitissä on sementti- ja kemianteollisuutta, laivatelakka ja alumiinisulatto. Splitin satamasta on säännölliset lauttayhteydet lähisaarille sekä Kreikkaan ja Italiaan.


title: Split

text: Splitissä toimii vuonna 1974 perustettu yliopisto ja merentutkimuslaitos.


title: Split

text: Kaupungin suurin jalkapallojoukkue on HNK Hajduk Split, joka pelaa pelinsä Stadion Poljudilla. Seuran viimeisin mestaruus on vuodelta 2005.


title: Split

text: Koripalloa kaupungissa pelaa KK Split, joka on muun muassa voittanut Euroopan mestaruuden kolmesti.


title: Split

text: Kaupunki toimi vuoden 2009 Käsipallon MM-kisojen näyttämönä. Myös yleisurheilun EM-kisat 1990 pidettiin kaupungissa.


title: Split

text: Splitissä sijaitsevalta Bačvicen hiekkarannalta on lähtöisin picigin-pallopeli.


title: Lublin

text: Lublin on Itä-Puolassa sijaitseva kauppa- ja teollisuuskaupunki, jossa on noin 350 000 asukasta (2008).


title: Lublin

text: Lublinissa solmittiin unioni Puolan ja Liettuan välillä vuonna 1569. Vuosina 1944–1945 kaupungissa toimi Puolan vapautuskomitea, jota kutsuttiin myöhemmin nimellä "Lublinin hallitus".


title: Lublin

text: Lubliniin perustettiin yliopisto vuonna 1919. Nykyään korkeakouluja on jo useita ja niihin lukeutuu myös Puolan ainoa katolinen yliopisto.


title: Lublin

text: Kaupungin vanha keskusta on merkittävä matkailukohde. Lublin oli yksi Puolan ehdokkaista Euroopan kulttuuripääkaupungiksi vuonna 2016, mutta hävisi valinnan Wrocławille.


title: Mike Shinoda

text: Michael Kenji "Mike" Shinoda (, s. 11. helmikuuta 1977 Agoura Hills, Kalifornia) on yhdysvaltalainen muusikko, joka on tullut tunnetuksi Linkin Park -yhtyeestä. Lisäksi hän räppää sooloyhtyeessään, Fort Minorissa ja on julkaissut musiikkia myös omalla nimellään. Hän on perustanut Linkin Park -yhtyeessä soittavan Brad Delsonin kanssa Machine Shop Recordings -levy-yhtiön.


title: Mike Shinoda

text: Shinoda syntyi ja vietti nuoruutensa Los Angelesin lähiössä, Agoura Hillsissä. Hänen isänsä, Muto, on japanilais-amerikkalainen ja äitinsä nimi on Donna. Hänellä on nuorempi veli, Jason. Shinoda opiskeli Parkman Elementary and Lindero Canyon Middle Schoolissa.


title: Mike Shinoda

text: Shinoda aloitti musiikin harrastamisen kuuden vuoden ikäisenä ottamalla pianotunteja, aloittaen klassisesta musiikista ja siirtyen myöhemmin jazziin ja lopulta hiphoppiin. Hän soitti kaiken kaikkiaan tunneilla kymmenen vuotta, ja harrasti myös kitaransoittoa. Mike kertoi aloittaneensa rap-lyriikoiden kirjoittamisen jo 13-vuotiaana, mutta vakavoitui oikeasti vokaaleistaan myöhemmin lukiossa. Hänen rakkaisiin harrastuksiinsa kuului myös piirtäminen ja maalaaminen, joissa hän omaa edelleen oman tyylinsä.


title: Mike Shinoda

text: Shinoda opiskeli San Fernando Middle Schoolissa, jossa hän tapasi myös Rob Bourdonin ja Brad Delsonin. Lukion jälkeen hän siirtyi muotoiluyliopistoon. Shinoda valmistui Pasadenan muotoiluyliopistosta Art Center College of Designista ja painotti opiskeluissaan erityisesti graafista suunnittelua. Hän tapasi samassa yliopistossa DJ Joe Hahnin, mutta Joe ja Mike ystävystyivät lähemmin vasta myöhemmin. Hahn liittyi Xeroon, ja myöhemmin hän seurasi Shinodaa myös Linkin Parkiin.


title: Mike Shinoda

text: Mike Shinoda on yksi Linkin Park -yhtyeen perustajajäsenistä. Hän perusti yhtyeen yhdessä Brad Delsonin ja Rob Bourdonin kanssa vuonna 1996. Shinoda soittaa yhtyeessä rytmikitaraa ja kosketinsoitinta, ja toimii lisäksi MC:nä, taustalaulajana ja lauluntekijänä. Hän nousi suuren yleisön tietoisuuteen vuonna 2000 julkaistulla yhtyeen debyyttialbumilla, "Hybrid Theory". Albumista tuli 2000-luvun myydyin debyyttialbumi. Vuonna 2002 yhtyeeltä julkaistiin Shinodan tuottama remix-albumi, "Reanimation". Vuonna 2003 julkaistiin toinen studioalbumi "Meteora". Vuonna 2004 yhtye julkaisi mashup-albumi "Collision Coursen" yhdessä Jay-Z:n kanssa. Albumista Linkin Park voitti toisen Grammy-palkintonsa. Vuonna 2007 julkaistun "Minutes to Midnightin" Shinoda tuotti yhdessä Rick Rubinin kanssa. "Minutes to Midnight" -albumilla Shinoda toimii myös päälaulajana kolmella kappaleella: "In Between", "Hands Held High" ja albumin bonuskappaleella "No Roads Left".


title: Mike Shinoda

text: Syyskuussa 2010 julkaistulla "A Thousand Suns" -albumilla tuottamisesta vastasivat edellisen tavoin Shinoda ja Rubin. Viides studioalbumi "Living Things" julkaistiin vuonna 2012. Shinoda sanoi sen sisältävän enemmän räppiä kuin muut julkaisut viimeisen muutaman vuoden aikana. Remix-albumi "Recharged" julkaistiin vuonna 2013. Se sisältää uudelleentulkintoja yhtyeen vuonna 2012 julkaistulta "Living Things" -albumilta. Yhtyeen kuudes studioalbumi "The Hunting Party" julkaistiin vuonna 2014. Sen Shinoda tuotti yhtyeen kitaristin Brad Delsonin kanssa. Vuonna 2017 julkaistiin seitsemäs studioalbumi "One More Light", joka on myös Shinodan ja Delsonin yhdessä tuottama.


title: Mike Shinoda

text: Suuren menestyksen Linkin Parkissa saavuttanut Shinoda aloitti yhtyeensä ohessa soolouran Fort Minor -nimen alla vuonna 2005. Hänen ensimmäinen albuminsa, "The Rising Tied", julkaistiin marraskuussa 2005. Vierailijoina levyllä ovat muun muassa Styles of Beyond, Holly Brook, Kenna ja John Legend. Siinä missä Linkin Park on enimmäkseen vaihtoehtoista rockia, Fort Minor on enemmänkin hiphopia ja rappia. Kaikki albumin kappaleet ovat Shinodan säveltämiä ja kirjoittamia, ja hän myös soitti kaikkia levyllä esiintyviä soittimia, jousia lukuun ottamatta. Shinoda tuotti ja miksasi albumin itse räppäri Jay-Z:n ja Linkin Parkin kitaristin, Brad Delsonin avustuksella. Fort Minorin musiikkivideoita on ohjannut Linkin Parkin DJ, Joe Hahn.


title: Mike Shinoda

text: Fort Minorin single "Where'd You Go" voitti vuonna 2006 MTV Video Music Awardseissa "Best Ringtone Award" -palkinnon. Single oli 20 viikkoa Billboard Hot 100 -listalla, sijoittuen parhaimmillaan neljänneksi.


title: Mike Shinoda

text: 21. kesäkuuta 2015 Fort Minor julkaisi lähes kymmenen vuoden tauon jälkeen uuden singlen, nimeltään ”Welcome”. Samalla julkaistiin singleen tehty 360-panoramavideotekniikalla toteutettu virtuaalitodellinen musiikkivideo. Videolla Shinoda soittaa pianoa, kitaraa ja rumpuja. Single tuli ilmaiseksi ladattavaksi Fort Minorin kotisivuille. Kesäkuussa 2015 antamassaan haastattelussa Shinoda kertoi, että hänellä ei ole aikomusta tehdä uutta Fort Minor -albumia. Shinoda esitti kappaleen livenä Conanissa 22. kesäkuuta 2015.


title: Mike Shinoda

text: 25. tammikuuta 2018 Shinoda julkaisi "Post Traumatic EP:n", jonka kolme kappaletta kertovat hänen tuntemuksistaan Chester Benningtonin heinäkuussa 2017 tapahtuneen kuoleman jälkeen. Shinoda julkaisi EP:n omalla nimellään sivuprojektinsa Fort Minorin sijaan. Shinoda julkaisi samannimisen soolodebyyttialbuminsa "Post Traumatic" kesäkuussa 2018.


title: Mike Shinoda

text: Shinoda on myös tuottanut monia kappaleita ja albumeita. Linkin Parkin albumeista hän tuotti Rick Rubinin kanssa "Minutes to Midnightin" ja "A Thousand Sunsin".


title: Mike Shinoda

text: Tulevaisuudessa Mike Shinoda tulee tuottamaan lisää muiden yhtyeiden levyjä, mutta hän aikoo toimia enemmän erityisesti ja pääasiallisesti Linkin Park -yhtyeen parissa ja painottaa musiikin tekoon kyseisen bändin jäsenien kanssa.


title: Mike Shinoda

text: Vuonna 2002 Shinoda perusti Brad Delsonin kanssa Machine Shop Recordings -levy-yhtiön. Levy-yhtiöllä oli sopimus muun muassa Styles of Beyondin ja Holly Brookin kanssa. Tällä hetkellä levy-yhtiö on tauolla. Mike Shinoda kertoi tammikuussa 2009 blogissaan, että Machine Shop Recordings on tauolla, koska yhtiöllä on erimielisyyksiä sen emoyhtiö Warner Brothers Recordsin kanssa.


title: Mike Shinoda

text: Mike on myös ihanteensa taidemaalauksen ohella suunnitellut omia skeittituotteita, kuten kenkiä ja lautoja. Hänellä oli oma suuri taidenäyttely, jossa myytiin hänen ja hänen ystäviensä maalaamia tauluja ja muuta omaa taidetta alkaen hänen 13-vuotiaana tekemästään miniatyyriteoksesta.


title: Mike Shinoda

text: Mike Shinoda on ollut naimisissa Anna Hillingerin kanssa vuodesta 2003 lähtien. Heillä on yksi lapsi. Shinodan mukaan Fort Minorin kappale "Where'd You Go" on kirjoitettu hänen vaimolleen. Vuonna 2004 Shinoda esiintyi Punk'd-televisiosarjan jaksossa. Haastattelussa Shinoda on paljastanut, että hänen isänsä syntyi toisen maailmansodan aikaan, ja siitä kertoo "Kenji"-kappale. Shinoda on kolmannen sukupolven Japanin amerikkalainen. Hänen äitinsä nimi on Donna ja isänsä Muto. Japanilaisamerikkalainen Muto syntyi Yhdysvalloissa, ja oli internoituna toisen maailmansodan aikaan.


title: Mike Shinoda

text: Albumit


title: Siperian rata

text: Siperian rata () on maailman pisin rautatie. Se rakennettiin vuosina 1891–1916.


title: Siperian rata

text: Rata kulkee 9 288 kilometrin matkan Moskovasta Vladivostokiin ja Venäjän rajan yli Rasŏniin, Pohjois-Koreaan. Rata ylittää kahdeksan aikavyöhykettä, ja sen aikataulut ovat Moskovan ajassa.


title: Siperian rata

text: Venäjällä alettiin 1800-luvulla kiinnostua entistä enemmän Siperian suurista luonnonvaroista. Hallinto oli myös huolestunut mahdollisesta vihollisvaltion maihinnoususta Siperian rannikolle. Alueen puolustaminen valtavien välimatkojen takia olisi erittäin vaikeaa. Venäjä oli oppinut Krimin sodasta, että joukkojen nopea liikuttelu oli tärkeää.


title: Siperian rata

text: Siperia oli jäänyt kehityksen jalkoihin, ja sieltä puuttui infrastruktuuri. Kulkuyhteydet olivat onnettomat, lähinnä kärrypolkuja ja jokilaivoja. Maan kaakkoisimpaan osaan Vladivostokin kaupunkiin oli perustettu vuonna 1860 sotilastukikohta. Pari vuotta myöhemmin kaupunkiin perustettiin satama, josta tuli Venäjän Tyynenmeren laivaston kotisatama.


title: Siperian rata

text: Venäjällä virisi ajatus rautatien rakentamisesta Siperian halki. Hanke olisi valtava, siihen kuluisi valtavasti rahaa ja työmiehiä tarvittaisiin paljon. Venäjän hallinnolle laadittiin lukuisia ehdotuksia, etenkin ulkomaisilta yrityksiltä, mutta Venäjä hylkäsi ne peläten ulkomaalaisten vaikutuksen kasvavan maan itäosissa liikaa. Vasta 1880-luvun puolivälissä Venäjän valtio otti ohjat omiin käsiinsä. Se joutui ottamaan hanketta varten lainoja.


title: Siperian rata

text: Keisari Aleksanteri III halusi ideoita radan rakentamista varten. Vuonna 1887 järjestettiin kolme tutkimusmatkaa Siperiaan ja Itä-Venäjälle, tarkoituksena selvittää tulevan radan mahdollista reittiä.


title: Siperian rata

text: Radan rakentaminen aloitettiin 15. helmikuuta 1891 keisarin käskystä. Rautatien peruskiven muurasi kruununperijä Nikolai Aleksandrovitš (myöh. keisari Nikolai II) vierailullaan Kaukoidässä.


title: Siperian rata

text: Siperian rataa rakennettiin kahdesta suunnasta, Vladivostokista ja Tšeljabinskistä. Rata rakennettiin neljässä osassa. Se valmistui Venäjän–Japanin sotaan mennessä, mutta vain yksiraiteisena, myöhemmin tosin rakennettiin myös toinen raide koko matkalle.


title: Siperian rata

text: Matkustajat jouduttiin kuljettamaan lautoilla tai jäätä pitkin Baikaljärven yli, ennen kuin rakennettiin rata kiertämään järvi sen eteläpuolelta. Nykyisen Trans-Siperian radan pääreitti poikkeaa muutenkin alkuperäisestä, Tšeljabinskin kautta kulkeneesta historiallisemmasta ratalinjasta.


title: Siperian rata

text: Alkuperäisen Siperian radan itäosa kulki Mantšuriassa Kiinan alueen poikki, vaikka sen itäinen päätepiste olikin Venäjän alueella, Vladivostokissa. Tämä osuus radasta tunnetaan myös nimellä Kiinan itäinen rautatie. Venäjän–Japanin sodan jälkeen venäläiset pitivät kuitenkin tärkeänä, että rata olisi kokonaan Venäjän puolella, ja sen vuoksi rakennettiin uusi rata, joka kulkee Venäjän ja Kiinan rajana olevan Amurin pohjois- ja Ussurin itärantaa myötäillen Vladivostokiin. Tämä rata valmistui vuonna 1916.


title: Siperian rata

text: 1920-luvulla rakennettiin Siperian radasta haarautuva rata Novosibirskista Almatyyn, Kazakstaniin. Vuoteen 1956 mennessä saatiin valmiiksi myös Ulan-Udesta alkava rautatie, joka kulkee Mongolian läpi Pekingiin asti. Tämä rataosuus tunnetaan nimellä Trans-Mongolian rata. 1960-luvulla rakennettiin vielä Baikalin–Amurin rautatie eli BAM-rata Itä-Siperiassa kulkemaan pohjoisempana rannikolle asti.


title: Siperian rata

text: Koko radan sähköistys saatiin valmiiksi vuonna 2002.


title: Siperian rata

text:
Trans-Siperian rata on eräs Siperian radan reiteistä. Se saa alkunsa Moskovan Jaroslavlin asemalta. Juna voi kulkea esimerkiksi seuraavien kaupunkien kautta (suluissa etäisyys junavuoron 002 mukaan ja aikaero Moskovasta):
"Rata ylittää Euroopan ja Aasian rajan 1 777 kilometrin kohdalla"


title: Siperian rata

text: Vuodesta 1956 vuoteen 2001 reitti kulki Nižni Novgorodin sijasta Jaroslavlin kautta. Nykyisinkin Vladivostokin junat voivat Moskovan lähistöllä ajaa useaa eri reittiä, mistä syystä reitin pituus vaihtelee hieman: reitti voi kulkea Aleksandrovin, Vladimirin tai Jaroslavlin kautta.


title: Siperian rata

text: Siperian rata on klassinen matkareitti, joka houkuttelee matkailijoita Venäjälle eri puolilta maailmaa. Matkoja myydään valmiina paketteina tai reitin voi edetä omatoimisesti ostamalla lipun kerrallaan seuraavaan määränpäähän. Ulkomaalaiset voivat ostaa lippuja kaikilta tavallisilta lippuluukuilta, vaikka virkailijat yrittävätkin toisinaan ohjata näitä isommilla rautatieasemilla sijaitseviin, erityisiin matkakeskuksiin. Matkustusluokkia on neljä: sekä istuma- että makuupaikan sisältävä luksusluokka, neljän hengen osasto ja paikka vaunun kokoisessa avoimessa osastossa sekä pelkkä istumapaikka.


title: Siperian rata

text: Omatoimimatkailijan kannalta ongelmallisimmat alueet ovat pysähdyttäessä Moskovaan ja sen lähialueelle, jossa Venäjän poliisi seuraa tarkasti ulkomaalaisten rekisteröintimerkintöjä. Matkailijoiden, jotka viipyvät samalla paikkakunnalla yli kolme vuorokautta, on Venäjällä rekisteröidyttävä hotellissa tai poliisiasemalla.


title: Siperian rata

text: Siperian radan matkakokemuksista on kirjoitettu myös matkakirjoja. Reittiä on kuvannut muiden muassa amerikkalainen matkakirjailija Paul Theroux teoksessaan "Suuri junamatka" ja suomalainen Rosa Liksom romaanissa "Hytti nro 6".


title: ADO Den Haag

text: ADO Den Haag on jalkapalloseura Haagin kaupungista Alankomaista.


title: ADO Den Haag

text: Vaikka Haag on yksi maan suurimmista kaupungeista, ei seura ole koskaan pystynyt haastamaan tosissaan kahden muun suurkaupungin joukkueita, Ajax Amsterdamia ja Feyenoord Rotterdamia. Seurojen väliset ottelut ovat silti perinteisesti olleet tulisia kamppailuja, jotka sytyttävät myös joukkueiden kannattajat. ADO Den Haagin fanaattiset kannattajat ovatkin aika ajoin olleet julkisuudessa huliganismin takia, ja yhteenotot muiden seurojen kannattajien kanssa sekä hulinoinnista johtuvat järjestyshäiriöt ovat olleet melko yleisiä.


title: ADO Den Haag

text: Historiansa aikana ADO Den Haag, joka vuosina 1976–1996 tunnettiin myös nimellä "FC Den Haag", on voittanut Alankomaiden mestaruuden kaksi kertaa (1942 ja 1943), ja KNVB Cupin vuosina 1968 ja 1975. Vietettyään lähes koko 1990-luvun ja 2000-luvun alun maan toisella sarjatasolla, palasi ADO Den Haag jälleen vuonna 2004 takaisin korkeimmalle sarjaportaalle Eredivisieen.


title: ADO Den Haag

text: Seura pelaa kotiottelunsa 15 000 -paikkaisella Den Haag Stadionilla. Kaudella 2004–2005 kotiotteluiden katsojakeskiarvo oli 6 400. Joukkue on siirtymässä suuremmalle stadionille lähivuosien aikana.


title: ADO Den Haag

text: Joukkueen tunnusvärit ovat keltainen ja vihreä. Seuran logossa oleva lintu on haikara, joka on Haagin kaupungin symboli. Seuran nimessä oleva lause ""Alles Door Oefening"" kääntyy suomeksi muotoon ""Kaikki harjoittelun kautta"".


title: Final Fantasy VII: Advent Children

text: Final Fantasy VII: Advent Children on 3D-animaatio elokuva, joka on jatko-osa "Final Fantasy VII" -pelille. Elokuva julkaistiin suoraan DVD:nä, tosin Japanissa se sai muutamia yksittäisiä teatteriesityksiä. Japanissa elokuva julkaistiin 13. syyskuuta 2005, Yhdysvalloissa 25. huhtikuuta 2006 ja samoihin aikoihin Euroopassa. Elokuvan remasteroitu Blu-Ray-versio Final Fantasy VII: Advent Children Complete julkaistiin Japanissa vuonna 2008 ja Euroopassa 27. heinäkuuta 2009. Blu-ray-versiossa on poistettuja kohtauksia ja taistelukohtaukset on masteroitu uudelleen näyttämään entistä yksityiskohtaisemmilta.


title: Final Fantasy VII: Advent Children

text: Tapahtumat asettuvat kaksi vuotta "Final Fantasy VII" -pelin tapahtumien jälkeiseen aikaan. Suurkaupunki Midgar on entistäkin kurjemmassa tilassa pelin lopun tapahtumien johdosta, mutta asukkaat yrittävät parhaansa mukaan jatkaa ja aloittaa elämäänsä alusta. Mystinen Geostigma-sairaus vie hitaasti mutta varmasti viimeistäkin toivoa, tappaessaan asukkaita hitaasti mutta tehokkaasti. Mahtava Shinra-yhtiö yrittää myös päästä takaisin jaloilleen.


title: Final Fantasy VII: Advent Children

text: Pelin päähahmot ovat myös jatkamassa elämäänsä: Cloud Strife toimii moottoripyörälähettinä ja Tifa Lockhart toimii baarineitinä, ja yhdessä he huolehtivat orvoista lapsista, kuten Denzel-nimisestä pikkupojasta, joka sairastaa geostigmaa. Myös Cloud on sairauden kourissa, mutta salaa sen muilta.


title: Final Fantasy VII: Advent Children

text: Tapahtumat vyörähtävät käyntiin kun kolme hopeahiuksista miestä, Kadaj, Loz ja Yazoo, saapuvat Midgariin, hyökkäävät Cloudin kimppuun ja alkavat viedä pois geostigmaa sairastavia lapsia. Kolmikon tarkoituksena on kuitenkin löytää Jenova (jota he kutsuvat "äidikseen"), joka tuli planeetalle kauan sitten. Elokuvassa esiintyy Cloudin ja Tifan lisäksi Yuffie-materiametsästäjä, Vincent Valentine, Reno, Rude , Cid-pilotti, Barret Wallace, Cait Sith-leluennustaja, ja Red XIII-susi. Mukana vilahtelee myös Zack ja Aerith (Aeris) Cloudin muistoissa. Kadaj saa Jenovan käsiinsä, ja muuttuu sen avulla Sephirothiksi, henkilöksi joka yritti tuhota planeetan 2 vuotta sitten. Kiivaan kamppailun jälkeen Cloud tuhoaa Sephirothin, jolloin Kadaj muuttuu takaisin itsekseen, mutta on liian heikko taistellakseen. Hän kaatuu Cloudin käsivarsille, ja Aerithin avulla pääsee Elämänvirtaan. Geostigma haihtuu sairaista lapsista, kun Aerith tekee kuolleista käsin Great Gospelin (Aerithin viimeinen Limit-isku). Lopussa Cloud näkee Aerithin ja Zackin ja oivaltaa, ettei ole yksin.


title: Final Fantasy VII: Advent Children

text: Vaikka juoni kutoutuukin Jenovaa metsästävän joukkion, sairaiden lasten ja pahaa vastaan käytävän taistelun ympärille, voidaan Advent Childreniä pitää myös kasvutarinana. Cloud löytää itsestään uutta voimaa, ja pääsee irti surusta ja yksinäisyydestä, jonka Aerithin ja Zackin menettäminen on hänelle tuonnut.


title: Supi

text: Supi voi viitata yleiskielessä tai murteissa seuraaviin:


title: Puujumala ja Maajumala

text: Puujumala ja Maajumala ovat tietynlaisten tietäjien eli noitien nimityksiä.


title: Puujumala ja Maajumala

text: Joitakin tietäjiä on Suomessa nimitetty "jumaliksi". Tietäjät ovat ehkä väittäneet, että jumala puhuu tai muuten toteuttaa itseään heidän kauttaan.


title: Puujumala ja Maajumala

text: Puujumala oli tietäjä, jonka voimat tai olemus liittyivät jotenkin puihin tai puun väkeen. Maajumalan voima tai olemus taas liittyivät jotenkin maahan tai maan väkeen. Puujumala ja maajumala olivat myös tietäjäsukujen sukunimiä.


title: Puujumala ja Maajumala

text: Tässä karjalaisessa kansanrunossa loitsija kehuu itseään ja väittää voittavansa maajumalatkin:


title: Kaj Chydenius

text: Kaj Oskar Chydenius (s. 16. lokakuuta 1939 Kuusankoski) on suomalainen muusikko ja säveltäjä. Hän on 1960- ja 1970-luvun poliittisen laululiikkeen keskeisiä nimiä.


title: Kaj Chydenius

text: Chydenius asui nuoruutensa Juankoskella, mutta muutti Helsinkiin tultuaan ylioppilaaksi Joensuun lyseosta vuonna 1957. Hän aloitti opinnot Sibelius-Akatemiassa ja Helsingin kauppakorkeakoulussa 1957 sekä Helsingin yliopistossa 1958. Myöhemmin hän opiskeli säveltämistä myös vuosina 1981-82 Moskovan Tšaikovski-konservatoriossa. Chydenius aloitti säveltäjänuransa 1960-luvun puolivälissä avantgarde-musiikin, happeningin, instrumentaaliteatterin ja John Cagen estetiikan parissa.


title: Kaj Chydenius

text: Ensimmäinen oma sävellys oli vuonna 1964 syntynyt Lemminkäisen äidin kehtolaulu Eino Leinon näytelmästä "Tuonelan joutsen". Tutustuttuaan Bertolt Brechtin näyttämömusiikkiin Chydenius keskittyi omassa tuotannossaan nimenomaan laulumusiikin ja poliittisen musiikin säveltämiseen. 1960-luvun lopussa Chydeniuksen sävellykset soivat useissa kotimaisissa elokuvissa ja teatteriproduktioissa.


title: Kaj Chydenius

text: Kaj Chydeniuksen ensimmäinen levy vuonna 1966 oli samalla uuden levy-yhtiön, Love Recordsin ensimmäinen LP-levy: "Lauluja" (LRLP1) sisälsi Chydeniuksen sävellyksiä muun muassa Eino Leinon, Matti Rossin ja Arvo Salon runoihin. Lauluja tulkitsivat Kalle Holmberg, Kaisa Korhonen ja Vesa-Matti Loiri. Samana vuonna Chydenius sävelsi Arvo Salon tekstiin Helsingin Ylioppilasteatterille keskustelua herättäneen Lapualaisoopperan. Se sai ensi-iltansa 21. maaliskuuta 1966. Ylioppilasteatterille Chydenius sävelsi myös monia kabaree-esityksiä, joista useimmiten mainitaan Marja-Leena Mikkolan teksteihin pohjautuvat Laulu 1000 yksiöstä (1965) ja Sirkus Eurooppa (1967).


title: Kaj Chydenius

text: Vuonna 1977 Love Records julkaisi kokoelma-LP:n, johon oli kerätty Chydeniuksen tunnettuja rakkaus-aiheisia teatterilauluja ja laulelmia. Levy "Kauneimmat rakkauslaulut" (LRLP252) sisältää muun muassa Chydeniuksen sävellyksen Kalliolle kukkulalle, sekä alkuperäislevytykset sävelmistä Jos rakastat, Huomenna on paremmin, Puhu minulle rakkaudesta, Sinua, sinua rakastan ja Nuoruustango. Yksi Chydeniuksen laulujen tunnetuimmista tulkeista tuolta ajalta on näyttelijä Kristiina Halkola, joka on levyttänyt muun muassa sävelmät Laulu rakastamisen vaikeudesta, Mitä sai tällainen tyttö ja Laulu kuolleesta rakastetusta, jotka kuultiin alun perin Mikko Niskasen elokuvassa Käpy selän alla (1966), sekä poliittiset ikivihreät Laulu 20 perheestä, Laulu siirtotyöläisestä ja lastenlaulun Magdaleena.


title: Kaj Chydenius

text: Chydenius on säveltänyt pitkän uransa aikana lukuisille teattereille, yhtyeille ja artisteille kuten KOM-teatterille, Agit-Propille, Kristiina Halkolalle, Kaisa Korhoselle, Vesa-Matti Loirille, Kiti Neuvoselle ja Arja Saijonmaalle. 2000-luvulla Chydeniuksen sävellyksistä koostuvia albumeita ovat levyttäneet muun muassa Ismo Kallio, Kai Hyttinen, Eija Ahvo, Ahti Paunu, Ritva Sorvali, Taru Nyman ja Monna Kamu.


title: Kaj Chydenius

text: Estradimusiikin, laulelmien ja poliittisten laulujen lisäksi Chydeniuksen ura sisältää myös klassista musiikkia: yksinlauluja, laulusarjoja, kuoroteoksia, kamarimusiikkia, kantaatteja ja oratorioita.


title: Kaj Chydenius

text: Chydenius oli 1965–1988 naimisissa Kaisa Korhosen kanssa, joka oli hänen mukanaan perustamassa KOM-teatteria vuonna 1971. Kaj Chydeniuksen nuorempi poika Jussi Chydenius on Rajaton-yhtyeen jäsen. Vanhempi poika Kalle Chydenius tunnetaan muun muassa musiikkituottajana. Syksyllä 2009 Veljekset Chydenius julkaisi juhlavuoden kunniaksi levyn "Isän kädestä", johon veljekset valitsivat isänsä tuotannosta heille läheisiä lauluja. Chydeniuksen nykyinen vaimo on Jaana Jyrkänne-Chydenius.


title: Kaj Chydenius

text: Chydeniukselle myönnettiin vuonna 1996 Pro Finlandia -mitali, vuonna 2003 Suomen Teatterijärjestöjen Keskusliiton kultainen kunniamerkki ja hän sai vuoden 2006 taiteen valtionpalkinnon. Vuonna 2009 Chydeniukselle myönnettiin taiteilijaeläke.


title: Kaj Chydenius

text: Chydenius oli pitkään aktiivisesti mukana politiikassa. Hän oli muun muassa taistolaistaiteilijoiden muodostaman Kulttuurityöntekijäin liiton puheenjohtaja. Vuonna 2009 Chydenius oli edelleen Suomen Kommunistisen Puolueen jäsen.


title: Pyhä (täsmennyssivu)

text: Pyhä voi tarkoittaa: